
13/09/2016

הכנסת העשרים
מושב שני
<פרוטוקול מס' 268>
מישיבת ועדת החוקה, חוק ומשפט
יום שלישי, י' באלול התשע"ו (13 בספטמבר 2016), שעה 10:00
<סדר היום:>
<1. תקנות העונשין (דרכי הנהלת הקרן הייעודית לטיפול ברכוש שחולט ובקנסות שהוטלו בתיקי סחר בבני אדם והחזקה בתנאי עבדות)(תיקון), התשע"ו-2016>
<2. תקנות העונשין (קביעת גורם מוסמך לעניין מימוש פסק דין של קורבן עבירה), התשע"ו-2016>
<3. תקנות המיסים (גבייה) (קביעת הוצאות מרביות) (תיקון), התשע"ה-2015>
<4. תקנות המיסים(גבייה) (תשלום לצד שלישי שהומצא לו צו עיקול בדרך אלקטרונית), התשע"ה-2015>
נכחו:

<חברי הוועדה:> 
ניסן סלומינסקי – היו"ר
ענת ברקו
אורי מקלב

<מוזמנים:> 
	ענת הר אבן
	–
	יועמ"ש, רשות האכיפה והגביה, משרד המשפטים

	מיכל אלבז
	–
	עו"ד, ייעוץ וחקיקה, משרד המשפטים

	שירה שגיא
	–
	לשכה משפטית, משרד המשפטים

	חנית הלוי
	–
	מנהלת הנהלת חשבונות במרכז לגביית קנסות, רשות האכיפה והגביה

	אליז טל דורון
	–
	לשכה משפטית, המרכז לגביית קנסות, רשות האכיפה והגביה

	אלי דהאן
	–
	חברת תבור, רשות האכיפה והגביה

	ברק מעתוק
	–
	חברת תבור, רשות האכיפה והגביה

	איילת דהאן
	–
	עוזרת למתאמת המאבק לסחר בבני אדם, משרד המשפטים

	שאול כהן
	–
	ממונה אכיפת הגביה, הוצל"פ וכינוסים, משרד האוצר

	שירה אוחיון
	–
	לשכה משפטית, משרד האוצר

	יוסף פולסקי
	–
	עו"ד, לשכה משפטית, ביטוח לאומי

	נסים מזרחי
	–
	מנהל איגוד חברות הביטוח

	אהרון ברזל
	–
	יועמ"ש, איגוד חברות הביטוח

	מיכל מס בכר
	–
	יועמ"ש, איגוד חברות הביטוח

	שלום נחום
	–
	מנהל מדור א"ת, איגוד הבנקים בישראל

	רפי רוס
	–
	צווי עיקול, איגוד הבנקים בישראל

	מירב אביטל מגן
	–
	עו"ד, איגוד הבנקים בישראל

	רן מלמד
	–
	סמנכ"ל עמותת ידיד


לרשימת השדלנים שנכחו בדיון – ראו בקישור זה.

<ייעוץ משפטי: >
אלעזר שטרן
<מ"מ מנהל הוועדה:>
נטלי שלף
<רישום פרלמנטרי:>
ירון קוונשטוק
<1. תקנות העונשין (דרכי הנהלת הקרן הייעודית לטיפול ברכוש שחולט ובקנסות שהוטלו בתיקי סחר בבני אדם והחזקה בתנאי עבדות)(תיקון), התשע"ו-2016>
<2. תקנות העונשין (קביעת גורם מוסמך לעניין מימוש פסק דין של קורבן עבירה), התשע"ו-2016>
<היו"ר ניסן סלומינסקי:>
טוב, אז בוקר טוב לחברי.

<ענת ברקו (הליכוד):>
חברותי.

<היו"ר ניסן סלומינסקי:>
חברי וחברותי – אנחנו אומרים את זה לעתיד, תוך תקווה. הכול בסדר? טוב, לאנשי הממלכה ופיצוליהם מה שנקרא. רן, אתה היחיד? טוב, נתחיל. מי המתחילה?
<אלעזר שטרן – המחלקה המשפטית:>
תקנות העונשין. מי מהממשלה רוצה להציג?

<איילת דהאן:>
איילת דהן, מהיחידה לתיאום המאבק בסחר בבני-אדם. יש שני תיקונים בתקנות שנוגעים – אחד, לקביעת שיעור הקרן השמורה; ואחד, לקביעת הגורם שיקבע אם לנתבע שמגיש בקשה מהקרן אין אפשרות סבירה לממש את פסק הדין – זה נושא שאני יכולה להסביר אותו.
<היו"ר ניסן סלומינסקי:>
מה שאמרת עד עכשיו בטח הבנת את זה, אבל אני מניח שאף אחד אחר לא הבין.
<איילת דהאן:>
אוקיי, אז אתחיל מהתחלה.

<היו"ר ניסן סלומינסקי:>
אני קצת מבין, כי אני חושב שאני יודע למה את מתכוונת, אבל קצת יותר - - -
<איילת דהאן:>
בסדר גמור. אז התקנות נוגעות לקרן ייעודית לעבירות של סחר בבני-אדם והחזקה בתנאי עבדות. הקרן הזאת, כמו הקרן של הלבנת הון ועבירות הסמים, מקבלת לתוכה כספי חילוט וקנסות שהוטלו בשתי העבירות האלה, ובהן בלבד, ומחלקת אותן לטובת המאבק בעבירות האלה בכל מיני מישורים: שיקום נפגעים, טיפול בהם הגנה עליהם; מניעה של ביצוע העבירות; והאכיפה. וחוץ מזה, היא גם מאפשרת לנפגעים שיש להם פסק דין נגד מי שעבר בהם את העבירה, ולא הייתה להם אפשרות סבירה לגבות אותו, לקבל את הכסף הזה מהקרן, שזה גם אינטרס של פיצוי הנפגעים.
<היו"ר ניסן סלומינסקי:>
ממתי הקרן הזאת קיימת?
<איילת דהאן:>
היא נקבעה בחוק ב-2006, בחוק איסור סחר בבני-אדם.

<היו"ר ניסן סלומינסקי:>
כלומר, לפני עשר שנים.

<איילת דהאן:>
התקנות הן מ-2009. ובמשך זמן רב לא היה בקרן מספיק כסף כדי לחלק אותו.
<היו"ר ניסן סלומינסקי:>
למה? כי אין עבירות מהסוג הזה?

<ענת ברקו (הליכוד):>
כי לא חילטו פשוט.
<איילת דהאן:>
אז אחד הדברים, מאמצי הממשלה הכלליים למניעה ואכיפה של העבירות האלה באמת היו מאוד אפקטיביים, ואכן מ-2006 הייתה ירידה כללית בתיקי הסחר בבני-אדם בשנים האלה. ולכן שנים רבות לא היה הרבה כסף בקרן.
עוד עניין שקשור למשפט הפלילי זה שבגלל שהעבירות נקבעו בחוק איסור סחר בנוסחן הנוכחי, אז זה היה צריך להתייחס למעשים שהתרחשו החל מ-2006, וזה גם גרם לזה שלא מיד נכנסו כספים לקרן גם אם היו תיקים, כי אנשים עמדו לדין לפי העבירות בנוסח הקודם.
<ענת ברקו (הליכוד):>
כמה כסף יש בקרן?
<היו"ר ניסן סלומינסקי:>
זה בושה. מעט.

<איילת דהאן:>
כרגע יש בה כ-600,000 שקל.

<ענת ברקו (הליכוד):>
כולנו יודעים שתחום העיסוק של סחר בבני-אדם, במיוחד סחר בנשים, כסף יש בו. למה הכסף הזה, כשעוצרים את האנשים הללו, למה זה לא מגיע לקרן הזאת?
<איילת דהאן:>
באמת הפרקליטות – מספר התיקים בעבירות האלה מאוד ירד בעקבות שינוי באמת בדפוסי התופעה, שכעת אנחנו כבר לא רואים נשים שמגיעות באותן נסיבות של כליאה והחזקת דרכונים ואיומים מאוד קשים ואלימות.
<ענת ברקו (הליכוד):>
הן מגיעות לשדה התעופה ו - - -
<איילת דהאן:>
כן. ובעבירות האלה, לעיתים כתב האישום הוא בעבירה של סחר, ולעיתים הוא בעבירה שנקראת גרימה לעזיבת מדינה לצורך זנות. שהיא לא אחת העבירות של הקרן, זה מה שאנחנו חושבים אולי בעתיד לקדם תיקון בחקיקה.
<היו"ר ניסן סלומינסקי:>
איילת, נשמח מאוד אם הסיבה היא שבאמת העבירות האלה פסקו. לא יודע, אנחנו קוראים כל הזמן על ייבוא ושימוש של נשים, שמביאים אותן בעיקר מארצות אזור רוסיה, ומזרח אירופה נגיד כך, זאת אומרת שזה מתממש. אז השאלה, אם כך, יכול להיות שאין קנסות או אין מה לחלט? אני גם רואה שהמדינה – אם החוק עבר ב-2006, ואת אומרת שאז התופעה הייתה גדולה, אז איך זה יכול להיות שרק אחרי שלוש שנים, ב-2009, נוצרו התקנות?
<איילת דהאן:>
זאת היסטוריה שאני לא חלק ממנה. זה היה תהליך מאוד מורכב, מכל מיני סיבות. אבל אני חושבת שהמצב עכשיו, כמו ששירה הזכירה לי, יש גם נכס, יש עוד כספים שצפויים להיכנס לקרן בתקופה הקרובה, אבל אנחנו בהחלט רוצים ופועלים כדי שיהיו בה עוד כספים, אנחנו חושבים שזה אינטרס של כולנו.
<ענת ברקו (הליכוד):>
צריך להרחיב את הקרן, את ההגדרה.
<היו"ר ניסן סלומינסקי:>
אנחנו לא רוצים שיהיו הרבה כספים. אנחנו רוצים שלא יגיעו נשים כאלו ולא יהיו המקרים האלו. אני מוותר על הכסף. אבל אם יש, אז לפחות שנבין למה.
<ענת ברקו (הליכוד):>
בדיוק. אבל הם לא יכולים לעשות את האכיפה, כי הם לא כוללים אפילו זנות ממדינה זרה, שבעצם מביאים נשים למטרת זנות וזה לא נכלל בקרן.
<איילת דהאן:>
זה כרגע לא אחת מהעבירות של הקרן.
<ענת ברקו (הליכוד):>
אז כאילו זאת התופעה היום. היום זאת התופעה. זה כבר הפך להיות משהו יותר מתוחכם. אז השתנו דברים, והקרן – בעצם זה לא מדביק את השינויים הללו.
<איילת דהאן:>
כן, זה משהו שאנחנו חושבים עליו ומנסים - - -

<ענת ברקו (הליכוד):>
אבל איך אפשר לעשות את זה, שזה יהיה - - -
<איילת דהאן:>
 זה צריך להיות בחקיקה.
<אלעזר שטרן – המחלקה המשפטית:>
צריך לשנות את ההגדרה של מהן העבירות שבגינן אפשר לחלט את הכספים שיגיעו לקרן. כיום ההגדרה היא מאוד מצומצמת: החזקה בתנאי עבדות וסחר בבני-אדם. אלו שתי העבירות. כי כאשר זה חוקק אלו היו התופעות שאיתן המחוקק התמודד. היום כשהתופעה טיפה השתנתה, יכול להיות שיש מקום לחשוב על באמת שינוי של העבירות, של מנעד העבירות שתאפשר את המלחמה הזאת, וממילא גם את החילוט.
<היו"ר ניסן סלומינסקי:>
טוב. בכל אופן, בוא נאמר כך: אז אל"ף, חברתי, יש לך מקום להתגדר ולעשות שינוי בחוק.
<ענת ברקו (הליכוד):>
אני רושמת את זה לעצמי. כי בהחלט אני חושבת שזה לא נותן מענה. זה משהו מאוד מאוד קיצוני, והיום אנחנו רואים שהדברים השתנו. בשנים האלה זו הייתה מהפכה, גם דרך הרשתות החברתיות וגם כל זה. זה חוק שהוא אנכרוניסטי לחלוטין. לא פלא שהקרן ריקה.
<היו"ר ניסן סלומינסקי:>
איילת, את מכירה קצת לתת לנו אינפורמציה מה קורה באמת בפועל, כמה מקרים כאלה ישנם וכו'. טיפה, שיהיה לנו מושג אם זו תופעה קיימת ורחבה או שזה משהו חריג לחלוטין.
<איילת דהאן:>
לא הבאתי את הנתונים האלה, אני יכולה להשלים לכם אותם, של כמה תיקים יש בשנה. תיקי סחר בבני-אדם שמסתיימים בהרשעה בסחר באדם יש מעט מאוד, אולי אחד בשנה – זה הסדר גודל, תיקים בודדים.
<היו"ר ניסן סלומינסקי:>
זאת אומרת שהתופעה לא קיימת או שלא מצליחים להתמודד איתה?
<איילת דהאן:>
אז מבחינת אכיפה יש הרבה מגבלות שאנחנו מכירים גם מתחומים אחרים. אני לא נציגה של הפרקליטות והם יודעים להסביר את זה יותר טוב ממני, אבל הרבה פעמים למשל בגלל שהעדות הן אזרחיות זרות והן לא רוצות להישאר בישראל, אז אם הן לא מעוניינות אין אפשרות להכריח אותן, ואז יש צורך להגיע להסדר טיעון. או גם בגלל החומרה של המעשים, הרבה פעמים הם לא עולים כדי - - -
<היו"ר ניסן סלומינסקי:>
אבל אם יש תופעה כזאת, אז גם אם הם משחררים אותן והן חוזרות לארצות מוצאן, אבל יש מישהו שהביא אותן שהוא הבעיה, אותו צריך לשים בבית סוהר, ואותו – אם יש רכוש לחלט, אבל לא אותן, מסכנות.
<איילת דהאן:>
נכון, אין מחלוקת. לא, גם המדינה מספקת מקלטים לקורבנות.

<היו"ר ניסן סלומינסקי:>
אם את אומרת שזה פעם בשנה, משפט אחד בשנה, משהו כאן לא מסתדר לי. משהו לא מסתדר לי. אין כאן מישהו מהפרקליטות שמכיר את התופעה?
<איילת דהאן:>
אבל הפרקליטות באמת – אני מכירה את הפעילות – פועלת ומחויבת. פשוט, קודם כול, הדפוסים השתנו, כמו שנאמר כאן. ובנוסף, יש קשיים ראייתיים שמובילים לפעמים להסדרי טיעון, כפי שאנחנו רואים בנסיבות אחרות בכל מקום.
<ענת ברקו (הליכוד):>
יש כוונה לעשות תיקוני חקיקה?
<איילת דהאן:>
אנחנו שוקלים את זה, כן.

<ענת ברקו (הליכוד):>
מה זה שוקלים? באיזה מצב זה נמצא?

<איילת דהאן:>
בדיונים בתוך משרד המשפטים.

<ענת ברקו (הליכוד):>
אוקיי. זאת אומרת, אין לכם איזה משהו שהוא כבר - - -
<איילת דהאן:>
קונקרטי עוד לא.
<היו"ר ניסן סלומינסקי:>
טוב. בכל אופן, רק תגידי שכן היינו שמחים לשמוע בוועדה איזשהו תיאור של מצב מה קורה בפועל: כמה התופעה הזאת קיימת? למה לא מצליחים להתמודד איתה, אם לא מצליחים. שיהיה לנו טיפה יותר מושג, אם כבר זה עלה על שולחננו. כי פה אתם מבקשים משהו שאולי נעזור לכם, אבל אין לנו שום מושג על התופעה. 

ולפי הנתונים שישנם אז חבל בכלל להתעסק עם זה. אם זה פעם בשנה רק, זאת אומרת שזה כאילו נראה דבר חריג שבחריגים, ממה שאני מרגיש וקורא זה ממש לא כך. יש כאן חוסר גדול. אם תוכלו להשלים לנו את הפאזל הזה באיזה דוח שתבקשי ממי שמטפל בזה, אז נשמח מאוד. בסדר?
<איילת דהאן:>
בסדר גמור.
<היו"ר ניסן סלומינסקי:>
אוקיי. עכשיו, מה הבקשה?

<איילת דהאן:>
הבקשה הראשונה היא לעניין קביעת שיעור של הקרן השמורה, שזה נושא שנקבע בתקנות שיש להסדירו בעתיד והגענו אליו, שזה שיעור של הקרן שלא יחולק אלא יישמר כדי שאם יתבעו מהקרן החזרה של הנכסים יהיה ממה להחזיר.
<היו"ר ניסן סלומינסקי:>
כמה נכסים מתוך ה-600,000 נמצאים בדיון משפטי – הרי איך יכולה להיות החזרה? אם בדיון משפטי, בסוף אותו אחד שחילטו ממנו ייצא זכאי, נכון? יש כאלה מקרים, שזה נמצא בהליך משפטי על מישהו שחילטו ועוד אין משהו פסוק?
<איילת דהאן:>
לא, בעיקרון תנאי לכניסה לקרן זה שפסק הדין יהיה חלוט.
<היו"ר ניסן סלומינסקי:>
מה פירוש?

<איילת דהאן:>
פסק הדין יהיה חלוט זה אומר שאי-אפשר לערער עוד.

<אלעזר שטרן – המחלקה המשפטית:>
חילוטים זמניים לא מגיעים אליכם?
<היו"ר ניסן סלומינסקי:>
אין לכם חילוטים זמניים? זה מה שאני שואל.

<איילת דהאן:>
אנחנו לא מחלטים את הכסף.

<אלעזר שטרן – המחלקה המשפטית:>
לא, אתם לא מחלטים, אבל זה לא נשמר בקרן?

<היו"ר ניסן סלומינסקי:>
אתם לא מחלטים אם אתם חוששים שמא אותו אחד יבריח את הכסף או משהו?
<אלעזר שטרן – המחלקה המשפטית:>
נגיד בית-משפט נתן צו חילוט זמני במהלך המשפט. הרכוש לא מגיע אליכם?
<היו"ר ניסן סלומינסקי:>
יש כזה דבר חילוט זמני?

<אהרון ברזל:>
אני לא מכיר את זה, אבל אני בטוח שכן.
<היו"ר ניסן סלומינסקי:>
לא, לכן אני אומר שזה נשמע לי משונה, כי בדרך כלל רוצים לשמר את זה.

<אלעזר שטרן – המחלקה המשפטית:>
התקנות עצמן, תקנה 8 עצמה נכנסת למצב של החזרה של דברים שהוחזקו בצורה זמנית. אז לכאורה כן אמור להיות לכם - - -
<איילת דהאן:>
עד כה מה שהיה בקרן, אולי בגלל כל מיני עניינים פרוצדורליים מסובכים, זה רק לאחר פסק דין חלוט. יכול להיות שהיו תפוסים, אבל האפוטרופוס הכללי תפס אותם או הגורם הרלוונטי.
<היו"ר ניסן סלומינסקי:>
מי מנהל את המחלקה הזאת?

<איילת דהאן:>
האפוטרופוס הכללי.
<היו"ר ניסן סלומינסקי:>
אתם שייכים לאפוטרופוס הכללי?

<איילת דהאן:>
אני מיחידת תיאום המאבק בסחר בבני-אדם, שאנחנו מטפלים בהפעלה של הקרן מבחינת הוועדה שמחלקת את הכספים, וכל מיני עניינים נוספים.
<ענת ברקו (הליכוד):>
אבל איזה כספים יש לחלק? אין לכם כספים?
<היו"ר ניסן סלומינסקי:>
יש להם 600,000.

<ענת ברקו (הליכוד):>
אז מה יש לחלק כאן? המנגנון הזה הוא בעצם מנגנון שאין לו כסף. צריך להגיד את האמת.
<איילת דהאן:>
אחת האפשרויות שיש בקרן הזאת, שהיא ייחודית לעומת הקרנות האחרות, ואני חושבת שזה מאוד עוזר להבין על מה אנחנו מדברים, זה אפשרות של נפגע עבירה לבקש כסף מהקרן לצורך מענק שיקום, שזה יכול להיות, וקיבלנו בקשות של סכומים של אלפי שקלים בודדים או אפילו מאות, שזה למשל טיפול שיניים שיכול לעזור למישהו למצוא עבודה, או קורס מקצועי או כל מיני דברים כאלה יכולים להיות מאוד משמעותיים עבור הנפגעים, גם אם הם סכומים שארגון גדול לא היה - - -
<היו"ר ניסן סלומינסקי:>
נפגעים רק בגין העבירה הזאת את מתכוונת?
<איילת דהאן:>
כן.

<היו"ר ניסן סלומינסקי:>
זאת אומרת, הכסף מיועד רק למי ששייך לעבירה הזו – נפגע מהעבירה או זקוק לעזרה, שהיה קשור לעבירה הזו. זה לא שנהפכתם לביטוח לאומי.

<איילת דהאן:>
כן, כן.

<ענת ברקו (הליכוד):>
זה אומר שמישהי שנפגעה מסחר בנשים, ושברו לה את השיניים, אז הקרן תפצה אותה.
<איילת דהאן:>
כן.

<ענת ברקו (הליכוד):>
אתה מבין את האבסורד שאנחנו כאן אומרים בעצם? הקרן צריכה לתת הרבה יותר לשקם את האנשים הללו, שנפגעו מסחר בנשים.
<איילת דהאן:>
אז היא גם יכולה לתת – משרדי ממשלה, עמותות וגופים ציבוריים יכולים לפנות לקרן ולבקש סכומים. אבל אני חושבת שזה דווקא, וראינו את זה, ששני התפקידים האלה הם חשובים. וגם הקרן היא לא המנגנון היחיד שהמדינה מפעילה כדי לסייע לקורבנות סחר – המדינה מפעילה מקלטים.
<ענת ברקו (הליכוד):>
אני מסכימה אתך, זה חשוב מאוד. אבל הייתי רוצה שיהיו לכם יותר משאבים.
<איילת דהאן:>
גם אני.

<ענת ברקו (הליכוד):>
כי יש כאן כסף גדול. זה לא יש מאין – יש, יש כסף גדול בסכום הזה, אנשים עושים על גבן של נשים מסכנות וסחר בבני-אדם הרבה מאוד כסף. אז זה נראה אבסורד שקרן כזאת היא כל כך עלובה, אני מצטערת. זה מה שמדאיג אותי.
<היו"ר ניסן סלומינסקי:>
אם הייתי יודע שהיא עלובה בגלל שבאמת הצליחו להדביר את הנושא הייתי שמח מאוד.
<ענת ברקו (הליכוד):>
לא. ברור. והתופעה נמשכת.
<היו"ר ניסן סלומינסקי:>
עכשיו, איילת, את מבקשת שנקצה חלק מהסכום הזה, שיהיה משהו קבוע שאותו אי-אפשר יהיה לחלק, והוא מיועד יהיה למצבים שהקרן תצטרך לשלם דברים שהיא חייבת לשלם, לא שהיא רוצה.
<איילת דהאן:>
כן.

<היו"ר ניסן סלומינסקי:>
אבל נניח אם היה חילוט, והתברר שהאיש יצא זכאי. אז היא צריכה להחזיר את החילוט?
<איילת דהאן:>
כן.

<ענת ברקו (הליכוד):>
אז עושים חילוט מותנה. לא יכול להיות דבר כזה?
<היו"ר ניסן סלומינסקי:>
מה זה חילוט מותנה? לא, השאלה אם היא יכולה להוציא את הכסף או לא.

<אלעזר שטרן – המחלקה המשפטית:>
אם נגיד הרשיעו מישהו, ויש פסק דין, ותפסו את הרכוש, ועכשיו הוא הגיש ערעור וזוכה.
<היו"ר ניסן סלומינסקי:>
אז צריכים להחזיר לו את ה-100,000 ש - - -

<אלעזר שטרן – המחלקה המשפטית:>
או תפסו רכוש, שמישהו אחר טען שזה בעצם הרכוש שלו, והתברר שהוא צדק וזה בעצם הרכוש שלו. זאת אומרת, יש מצבים שבהם צריך להחזיר.

<היו"ר ניסן סלומינסקי:>
זאת אומרת, אתה חייב להחזיר. אז אתה צריך לשמור לך.

<אלעזר שטרן – המחלקה המשפטית:>
הדגם גם שהם לקחו פה הוא דגם שנמצא היום בקרנות מקבילות, שמתעסקות בנושא של הלבנת הון ושל סמים מסוכנים. בשניהם אותו רעיון. שם אומנם הסכומים יותר גדולים, אבל זה אותו רעיון. צריך לשמור איזושהי כמות מסוימת של קרן שלא נוגעים בה, כדי שיהיה מאיפה לפצות על רכוש. 

שוב, פה זה פחות רלוונטי, אבל תיקחי את הקרנות האחרות, לדוגמה תפסו רכב של מישהו, וההליך המשפטי לקח שלוש-ארבע שנים, והערך של הרכב ירד בשלוש-ארבע שנים האלה, אז לכן צריך לפצות אותו. אז צריך לשמור איזשהו אחוז מסוים של קרן שלא נוגעים בה. כל מה שהתקנות עושות זה קובעות את האחוז הזה.
<היו"ר ניסן סלומינסקי:>
יש כסף שאת יכולה להשתמש בו, ויש כסף שלפעמים את צריכה להשתמש בו. אז כל זמן שיש כספים שאת צריכה, את חייבת לשריין לעצמך כי שם את צריכה. אז לכן חלק את צריכה לשמר, אולי יהיו כספים שאת צריכה, לדוגמה אם יתברר שחילוט היה מיותר או לא נכון, שאת חייבת להחזיר, ויש כספים שאת יכולה. אז לא רוצים שאת כל הכסף שנמצא בקרן תוציאי על דברים שאת יכולה, ובסוף כשיגיע דבר שאת צריכה לא יישאר כסף.
רק לפי מה שאיילת אומרת, שמחלטים רק אחרי שיש פסק דין חלוט וכו' וכו', אז קשה לי להבין מתי יכול להיות מצב שיצטרכו, כי הדוגמה הכי חזקה שאני יכול להבין זה שאם חילטו בחילוט זמני, ובסוף האיש יצא זכאי, או הגיש ערעור ויצא זכאי או משהו כזה. אבל אם כל החילוט הוא רק אחרי שהכול גמור לגמרי ונגמר הערעורים והכול, אז יכול להיות שיש כן חילוטים זמניים.
<ענת ברקו (הליכוד):>
אולי זה מסביר גם את הסכומים הקטנים, כי עד שמחלטים הם כבר מתארגנים על המשאבים.
<איילת דהאן:>
לא, אבל בכל מקרה אפשר לתפוס את הרכוש גם קודם.
<היו"ר ניסן סלומינסקי:>
את רואה שלקח להם שלוש שנים לעשות תקנות, אז זאת אומרת זה הולך שמה לאט-לאט ככה, לא - - -
<אלעזר שטרן – המחלקה המשפטית:>
אני לא בטוח שזה ב-easy כמו שזה פשוט לקח הרבה זמן. הייתי פה כשהתקינו את התקנות האלה, פשוט לקח הרבה זמן עד שבמשרד המשפטים – זה לא רק משרד המשפטים, בעצם הממשלה יצרה את היחידה הזאת, שניסתה לשלב זרועות בין זרועות שלטוניות שונות שאמורות לטפל באותה תופעה, כי יש פה גורמים שונים שאמורים לטפל בזה: גורמי רווחה, גורמי אכיפה, גורמים משפטיים.
<היו"ר ניסן סלומינסקי:>
טוב.

<אלעזר שטרן – המחלקה המשפטית:>
אז לקח קצת זמן עד שיצרו את היחידה הזאת, ומהרגע שיצרו אותה היא באמת רצה קדימה.
<היו"ר ניסן סלומינסקי:>
רן, רצית להעשיר את ידיעתנו?
<רן מלמד:>
אני רוצה להעלות תהייה, ברשותך.

<היו"ר ניסן סלומינסקי:>
יש לנו הרבה תהיות.

<רן מלמד:>
המטרה של הקרן היא שיקום. בניגוד לקרנות אחרות, היא לא פיצוי או לנסות להחזיר מצב לקדמותו. והשיקום לא מתבצע על-ידי משרד המשפטים, הוא מתבצע על-ידי גורמים ממשלתיים אחרים. אני חושב שהדבר מאוד דומה למה שנקרא חוק המזונות (הבטחת תשלום), שבעצם הביטוח הלאומי מהווה גוף שעושה מימון ביניים לכספים שהוא אמור לגבות אותם בסופו של דבר מהגבר הגרוש שאמור לשלם מזונות.
אני חושב שדווקא צריך לנסות להחיל את העיקרון הזה דווקא בתקנות של הקרן הזאת. זאת אומרת, שהביטוח הלאומי או הגוף שצריך לעשות את השיקום יעשה אותו, ואת ההתחשבנויות שלו מול הקרן יעשה. יהיה לו חסר אז יהיה לו חסר. אבל בצורה כזאת לא ייווצר מצב שבעצם מי שצריך לקבל שיקום לא יקבל אותו בטענה שאין מספיק כסף בקרן.
<איילת דהאן:>
ככלל מדובר באזרחים זרים, שהם לא זכאים לביטוח לאומי. אז אני לא יודעת אם ההסדר הזה - - -
<רן מלמד:>
ואני חושב שצריך בהקשר הזה, בגלל שמדובר בנושא כל כך רגיש, כן - - -
<היו"ר ניסן סלומינסקי:>
טוב.

<אלעזר שטרן – המחלקה המשפטית:>
רן, רק לדייק, לפי החוק יש לקרן הזאת כמה וכמה מטרות. שיקום זה אחד מהן. גם פיצוי וגם אכיפה. זאת אומרת, יש כמה מטרות.
<היו"ר ניסן סלומינסקי:>
אוקיי, בוא נאמר ככה, שנכון לעכשיו נודה שרב הנסתר על הנגלה מבחינתנו בהבנה של זה, אבל נסתמך על זה שתעבירו לנו אינפורמציה יותר מדויקת, שנוכל לעיין בזה. ויכול להיות שגם יגיעו שינויים בחוק, אז נוכל לקיים על זה דיון יותר מעמיק.
כרגע מה שאני מבין שאתן רוצות, לשריין – כמה, 10%?
<איילת דהאן:>
כן.

<ענת ברקו (הליכוד):>
60,000 שקל.

<היו"ר ניסן סלומינסקי:>
כלומר, נניח לפי הסכומים של עכשיו, 60,000 יהיו שמורים והיתרה - - -
<אלעזר שטרן – המחלקה המשפטית:>
חשוב גם לציין אולי, תספרי להם קצת, שאלתי אותם אתמול, מסתבר שיש להם כבר תוכניות מאוד מפורטות.
<היו"ר ניסן סלומינסקי:>
על ה-60,000?

<אלעזר שטרן – המחלקה המשפטית:>
לא, על יתרת הכספים. זאת אומרת, שכבר הוגשו בקשות. זאת אומרת, ברגע שיאשרו את התקנות, אז בעצם זה יאפשר להם לרוץ וכבר לחלק את הכספים.

<איילת דהאן:>
כן.

<היו"ר ניסן סלומינסקי:>
רגע, אז יכול להיות שמ-2009 שיש את התקנות יש בקשות, ולא עניתם להן בגלל שלא היה לכם את - - - הזה?
<איילת דהאן:>
לא. בגלל שלא היו הרבה כספים בקרן, רק השנה פרסמנו את האפשרות להגיש בקשות, וכינסנו ביוני את הוועדה, שכוללת נציגים של משרדים שונים ונציגי ציבור.
<היו"ר ניסן סלומינסקי:>
מעניין אותי, איך אתם מפרסמים דבר כזה? זה הרי צריך להגיע לידיעתן של אותן נשים בדרך כלל. איך מפרסמים דבר כזה?
<איילת דהאן:>
כן. אז התקנות עוזרות לנו, הן קובעות מנגנון. מפרסמים באתר משרד המשפטים, מפיצים לעמותות, גופים ציבוריים ומשרדי הממשלה שעוסקים בתחום, וגם דואגים שההודעות ייתלו במקומות שנפגעים יכולים להגיע אליהם.
<היו"ר ניסן סלומינסקי:>
בשפה שהן - - -

<איילת דהאן:>
זה תורגם לעשר שפות. זה נתלה בתחנות משטרה, בגופים שמסייעים לנפגעי עבירה, יש נציגת ארגון שאמרה שהיא העבירה את זה לארגון שהיא עובדת איתם במדינות ברית-המועצות לשעבר. היה מאמץ מאוד גדול בתחום הזה.
<אלעזר שטרן – המחלקה המשפטית:>
חשוב אגב לחדד, שכרגע בנוסח של הוועדה זה לא מופיע, אבל לדייק את הנוסח, שהשיעור של ה-10% הוא לא מכלל הקרן אלא מהמזומנים שנמצאים בידי הקרן. כי נניח אם תפוס להם מכונית, אז זה לא שומר 10% ממכונית. אז 10% מהמזומנים שנמצאים בידיים שלהם.
<היו"ר ניסן סלומינסקי:>
דרך אגב, אם הם מחלטים מכונית נניח, יכול להיות שאחרי עשר שנים שהמכונית מחולטת אתה יכול כבר לזרוק אותה. סתם ערכה יורד ויורד והיא מחולטת. אתה גם צריך למצוא מקום כדי לשמור עליה, לשים אותה, וגם הערך שלה יורד ויורד.
<אלעזר שטרן – המחלקה המשפטית:>
אני חושב אבל שאחרי זמן מסוים הוא מממש אותה ומוכר.
<היו"ר ניסן סלומינסקי:>
זו השאלה. אפשר לעשות דבר כזה?

<איילת דהאן:>
כן, בטח.

<היו"ר ניסן סלומינסקי:>
אתם יכולים לממש?

<איילת דהאן:>
הם מממשים. יש עכשיו נכס שאנחנו ממתינים לו, זו קרקע שנמצאת בתהליכי מימוש.
<היו"ר ניסן סלומינסקי:>
אה, חילטתם קרקע, יפה. טוב, בסדר. חברתי, יש לך התנגדות?
<ענת ברקו (הליכוד):>
לא.

<היו"ר ניסן סלומינסקי:>
אוקיי, אז נאשר לכם את - - -
<ענת ברקו (הליכוד):>
אני רק חושבת שאנחנו לא צריכים להשאיר את זה כך.
<היו"ר ניסן סלומינסקי:>
לא, ודאי שלא. ביקשתי שגם יגישו לנו דיווח, כי אמרתי שרב הנסתר על הנגלה כאן. אבל בסדר, כדי שלא יגידו שאנחנו אשמים אז נאשר להם, לפחות את החלק הזה שיתחילו כבר במה שיש לעשות. מישהו צריך להקריא?
<אלעזר שטרן – המחלקה המשפטית:>
אמרנו את הדברים.
<היו"ר ניסן סלומינסקי:>
טוב, אז מי בעד לאשר להם לשמר 10% מהקרן לצרכים שמופיעים?
הצבעה

בעד – פה אחד
קביעת שיעור הקרן השמורה לפי תקנות העונשין אושרה.
<היו"ר ניסן סלומינסקי:>
אושר לכם. הם גמרו או שיש להם - - -

<אלעזר שטרן – המחלקה המשפטית:>
אולי רק תזכירו את הנקודה השנייה של הגורם המוסמך? זה דבר שלא טעון – זאת אומרת, הם שלחו את זה לוועדה מתוך מחשבה שצריך אישור, אבל לא צריך.

<היו"ר ניסן סלומינסקי:>
כן, לא צריך אישור, אבל אם זה עלה על שולחננו - - -

<אלעזר שטרן – המחלקה המשפטית:>
לפחות רק שתתארו את זה לוועדה.
<איילת דהאן:>
אז אחד הדברים, כמו שתיארתי, שיש אפשרות בקרן זה שנפגע עבירה שבית-משפט פסק לו פיצוי ממי שפגע בו, ולא הצליח לגבות אותו, בין אם האדם הזה פשט רגל או מכל סיבה אחרת, אז יש גורם ששרת המשפטים קובעת, שתפקידו הוא לקבוע אם אנחנו נמצאים במצב הזה של חוסר אפשרות סבירה לממש פסק דין, או שעוד יש אמצעים שאותו אדם יכול לנקוט, והוא עוד לא הגיע למוצא האחרון שלו שהוא הקרן. אז השרה קבעה כגורם הזה את יחידת החילוט באפוטרופוס הכללי.
<ענת ברקו (הליכוד):>
אבל אם לא באו, קובעים שבאמת אותו אדם שפגע לא ישלם, כי הוא לא יכול לשלם, והקרן גם לא יכולה לשלם. אז מה עושים?
<איילת דהאן:>
הקרן נותנת רק את מה שיש לה, היא לא יכולה לתת את מה שאין לה.
<ענת ברקו (הליכוד):>
והרבה אין לה.
<איילת דהאן:>
ואנשים קיבלו. וחלק מההנחה היא שפנייה לקרן, אתה לא בהכרח תקבל את הפיצוי שנפסק לך בבית-המשפט, אבל תקבל משהו, כשלפני זה האפשרות שלך, אם הגעת למצב שאין לך אפשרות סבירה לגבות כנראה. ואם אחרי זה הם מצליחים בכל זאת, אז הם יחזירו לקרן את מה שהם קיבלו.
<היו"ר ניסן סלומינסקי:>
אני רוצה להבין. אבל כתוב במפורש שלקרן אין ה אחריות מעבר לכסף שנמצא אצלה, נכון?
<אלעזר שטרן – המחלקה המשפטית:>
היא לא יכולה לתת את מה שאין לה.

<היו"ר ניסן סלומינסקי:>
לא יודע. אחר כך תובעים את המדינה כאילו.

<ענת ברקו (הליכוד):>
אבל היא גם קבעה סכומים ללא קשר, זאת אומרת הסכומים הם לא בהכרח מה שמבקשים.
<היו"ר ניסן סלומינסקי:>
לא, זו לא הנקודה.

<אלעזר שטרן – המחלקה המשפטית:>
יש להם ועדה - - - 

<היו"ר ניסן סלומינסקי:>
לא, צריך להיות ברור שכאן אין אחריות של המדינה, והתשלום מתחיל מהקרן. אם נגמרה הקרן, אז המדינה ממשיכה להיות מחויבת – זה לא. זאת אומרת, המחויבות היא רק על מה שיש בקרן, וכרגע זה רק על ה-90% של הקרן.
<אלעזר שטרן – המחלקה המשפטית:>
נכון.

<היו"ר ניסן סלומינסקי:>
נכון? זה ברור. טוב, בסדר, שמענו. ויחידת החילוט שבאפוטרופוס הכללי מקובלת עלינו.

<איילת דהאן:>
בסדר גמור.

<היו"ר ניסן סלומינסקי:>
טוב? תודה רבה לכן.

<3. תקנות המיסים (גבייה) (קביעת הוצאות מרביות) (תיקון), התשע"ה-2015>
<4. תקנות המיסים (גבייה) (תשלום לצד שלישי שהומצא לו צו עיקול בדרך אלקטרונית), התשע"ה-2015>
<היו"ר ניסן סלומינסקי:>
נעבור לנושא השני? נתחיל. אתם בהרכב מלא, סימן שאנחנו הולכים לדון – בוא נשמע על מה. מי יציג? ענת תציג?
<ענת הר אבן:>
אציג. בשנת 2011 תוקנה פקודת המיסים (גבייה), סעיף 12ב1, שמסדיר בין היתר את הנושא של עיקולים אלקטרוניים באמצעות ממשק. באותה שנה נקבעו בתקנות המיסים (גבייה) גביית הוצאות מרביות, שקובעות שיעורים בתחומים שונים של סכומים שאפשר להוסיף לחוב של החייב בגין פעולות מסוימות.
<היו"ר ניסן סלומינסקי:>
מתי זה היה, ב-2011?
<ענת הר אבן:>
הכול היה ב-2011.
<היו"ר ניסן סלומינסקי:>
רגע, יש כאן נציגים של הבנקים? מ-2011 עד היום משכו אתכם?

<ענת הר אבן:>
לא אשמה של הבנקים.

<היו"ר ניסן סלומינסקי:>
לא, אני צוחק. איך הצליחו ואתם שתקתם? אז אולי בוא נעשה את זה עוד חמש שנים, כי אני מבין שבסך הכול בסוף מה שלא יהיה, החייב ישלם יותר.

<ענת הר אבן:>
לא. אנחנו חושבים שלפי ההסדר המוצע שמונח כרגע על שולחן הוועדה החייב ישלם פחות. אסביר למה.

<היו"ר ניסן סלומינסקי:>
נו, בוא נשמע.

<ענת הר אבן:>
אסביר. בתחילת 2012 דווקא היינו בלוח זמנים סביר. זה לא משהו שהייתי מעורבת בו, אבל הונחו תקנות על שולחן הוועדה, שביקשו לקבוע שהתשלום עבור עיקול אלקטרוני יהיה שמונה שקלים. ואז בעצם הממשלה התכנסה והתחילה לחשוב בשנית על הנושא הזה, ומשכה את התקנות.
<אלעזר שטרן – המחלקה המשפטית:>
חשוב לומר: שמונה שקלים באופן אחיד, בלי קשר לשאלה אם מצאו.
<ענת הר אבן:>
באופן אחיד.

<היו"ר ניסן סלומינסקי:>
אם מצאו – מצאו; לא מצאו – לא. ואני מבין שאתם הרי באופן טבעי – כמה בנקים יש בישראל?
<קריאה:>
15.

<היו"ר ניסן סלומינסקי:>
15 גופים. אז אתם באופן טבעי מוציאים עיקול לכל ה-15 בנקים על אדם. אדם חייב 200 שקל, אתם מוציאים עיקול לכל הבנקים על כל הסכומים שיש לו.
<ענת הר אבן:>
אני חושבת שאני מדברת פה בשם רשות המיסים, אנחנו בכובע של המרכז לגביית קנסות ובכובע של הביטוח הלאומי, למדנו קצת את השיטה, בדרך כלל מטילים עיקולים בחמשת הבנקים הכי גדולים. או אם אתה ממש מזהה את הסיווג של החייב, אם הוא מורה אז לבנק של המורים, אם הוא ממוצא מסוים אז לבנקים שידועים כעובדים עם אותו מוצא מסוים. בדרך כלל העיקול הראשוני הוא אצל חמישה בנקים גדולים. אם מזהים שיש לו חשבון באותו בנק, אז ממשיכים להטיל עיקול באותו בנק. ואם לא, אז עושים סלי עבודה נוספים.
<ענת ברקו (הליכוד):>
לא ידעתי שיש בנק לאנשים ממוצא מסוים.
<רן מלמד:>
נפלת עם זה, די. נפלת עם זה.

<היו"ר ניסן סלומינסקי:>
לא, יש.

<ענת ברקו (הליכוד):>
אוקיי, לא ידעתי שלאנשים יש העדפה בגלל - - -

<היו"ר ניסן סלומינסקי:>
לא העדפה. זאת אומרת, שאנשים רגילים יותר. הסיכוי שיהיה לו חשבון שם בבנק יותר גדול מה שנקרא.
<ענת הר אבן:>
- - - עם מישהו שעובד בצבא, אז תטיל קודם כול ב"אוצר חייל". סתם אני נותנת דוגמה, אבל יש שיטות עבודה שהתפתחו.
<היו"ר ניסן סלומינסקי:>
אה, זאת אומרת, לא מעבירים לכל הבנקים.
<רן מלמד:>
אבל עובדי המדינה לוקחים ל"דיסקונט" או ל"יהב" היום?
<קריאה:>
לא יודעת. אולי גם וגם.

<היו"ר ניסן סלומינסקי:>
אם הבחירה רק על שניים זה בסדר יחסית. היה מכרז אבל זה בסדר.

<ענת הר אבן:>
ואז חשבנו שזה יותר נכון לשלם לפי תוצאת העיקול. זאת אומרת, אם העיקול תפס לשלם סכום שהוא יותר גדול, כי זה מצריך גם יותר עבודה אצל הגורמים - - - העיקול, ואם העיקול לא תפס, שלמעשה זה מחשב מדבר עם מחשב – יש יש, אין אז להתראות, שהתשלום יהיה הרבה יותר נמוך.
<היו"ר ניסן סלומינסקי:>
מהניסיון שלכם, כמה אחוזים יש שזה כלום, שזה מחשב מדבר אל מחשב, וכמה באמת זה אמיתי?
<ענת הר אבן:>
כלום – בסביבות ה-87%.

<היו"ר ניסן סלומינסקי:>
כלום זה 87%?

<ענת הר אבן:>
כן. חיובי שתופס זה בסביבות ה-5%-4%. וההפרש הוא על כאלה שיש חשבון בבנק, אבל החשבון ביתרת חובה.
אם ניקח 1,000,000 שקלים, אז אם היינו גובים 8 שקלים זה היה 8,000,000 שקלים, ואם אנחנו קובעים את הסיקור הדיפרנציאלי בהנחת המוצא של 13% יש כסף או שיש חשבון, אז אנחנו מגיעים ל-4,5000,000 שקלים. ב-total החייב – משיתים על החוב שלו הרבה פחות. בגין 5 עיקולים זה לא יהיה 5 כפול 8, אלא זה יהיה - - -
<היו"ר ניסן סלומינסקי:>
אם אתם משאירים את הסכום 8 שקלים. אבל אם תעלו אותו ותנסו להדביק את הפער – הרי מה המוח הסביר יגיד? הוא יגיד: קודם קיבלתי נניח 8,000,000 – 8 שקלים. עכשיו, אם אני מסתכל, אם אני רוצה לשנות, ואני מוריד למקומות שבהם מחשב מדבר אל מחשב - - 
<ענת הר אבן:>
4,5000,000.

<היו"ר ניסן סלומינסקי:>
אז אם אשאיר על 8, אז המדינה כביכול תפסיד 4.5. אז לא אלך להפסיד. אז אגדיל את המקומות שבהם יש שימוש אמיתי בצורה כזאת שבסוף יישאר לי 8,000,000 שקל. זה המוח הסביר של המדינה בדרך כלל עובד. אם הוא לא עבד אצלכם כך, אז מצד אחד יש קצת בעיה, אבל מצד שני אני שמח. אבל יש קצת בעיה. אז בוא נשמע את הסכומים, ובוא נראה אם אני צודק או את.
<ענת הר אבן:>
מהצד של החייב, אולי אסביר את זה בצורה יותר פשוטה. במקום לשלם 5 כפול 8, שזה 40 שקלים, הוא משלם 19 ועוד 6, שזה 25 שקלים. זאת אומרת, הוא חוסך לעצמו, נשית עליו 15 שקלים פחות. זה ברמה של החייב הבודד.
<היו"ר ניסן סלומינסקי:>
וברמה הכוללת?

<ענת הר אבן:>
ברמה הכוללת אמרתי: במקום שהמדינה תצטרך לשלם לבנקים ולחברות הביטוח 8,000,000 שקלים, ולהשית אותם ברמת המקרו על החייבים, היא תשית - - - 
<היו"ר ניסן סלומינסקי:>
לא עשיתי את החשבון, אבל זה יוצא שאם תכפילו נניח 2 שקלים – כמה אתם רוצים לקחת על מחשב שמדבר?
<ענת הר אבן:>
2 שקלים. אנחנו לא לוקחים, אנחנו צריכים לשלם - - -
<היו"ר ניסן סלומינסקי:>
בסדר, לא חשוב. אם הסכמתם לשלם נניח 87% על 2 שקלים, ו-13% על 19 שקלים. לא עשיתי את החישוב כמה זה יוצא, אבל את אומרת שבסך הכול זה ייצא 4,500,000 ולא 8,000,000.
<ענת הר אבן:>
נכון.

<היו"ר ניסן סלומינסקי:>
הבנתי.

<ענת הר אבן:>
נכון, החברה הכלכלית? בסדר?

<אלעזר שטרן – המחלקה המשפטית:>
ענת, רק אולי תסבירי קודם את התהליך עם החברה שניגשה, שהוועדה תבין.
<ענת הר אבן:>
רק בקצרה, ברק ואלי הם מחברת "תבור", שזו חברה כלכלית שלקחה את הנתונים, כמקרו היא לקחה נתונים של ההוצאה לפועל ושל המרכז לגביית קנסות, ובחנה את העלויות מול הבנקים ומול חברות הביטוח. נשלחה חוות דעת של חברת "תבור" לבנקים ולחברות הביטוח, הוגשו חוות דעת נגדיות. בסופו של דבר בתקנות האלה יש הסכמה בין כלל הגופים, שהסכומים משקפים את הסכומים שצריך לשלם גם לבנקים וגם לחברות הביטוח.
<היו"ר ניסן סלומינסקי:>
בזה יש הסכמה עם כולם?

<ענת הר אבן:>
יש הסכמה עם כולם.

<היו"ר ניסן סלומינסקי:>
כלומר, הם הסכימו להפסיד את ה-4.5 והכול בסדר.

<רן מלמד:>
חוץ מהסכמה עם הנישומים.
<היו"ר ניסן סלומינסקי:>
רגע, תיכף אגיע לזה.

<קריאה:>
לא הגענו להסכמה על הסכומים האלה, מה פתאום. חברות הביטוח אמרו שיש הסכמה?

<נסים מזרחי:>
הגשנו עבודה שסותרת. ונוסף לזה יש שמה גם סעיף, שעל כל עיקול משלמים פעם אחת. זאת אומרת, שאם הייתה תשובה שלילית מקבלים 2 שקל. ועכשיו, העיקול תופס במשך שלושה חודשים ובודקים אותו, והוא הופך לתשובה חיובית, אז במקום לקבל את ה-19 שקל נשארים עם ה-2 שקלים. חסר פה משהו. לא יכול להיות - - -
<היו"ר ניסן סלומינסקי:>
רגע, לאט-לאט. לכן אמרתי שיש היגיון – לא היגיון, אנחנו מכירים את הטבע של הגופים, ולכן זה לא כל כך פשוט שיש הסכמה. אבל עד היום אתם גובים 8 שקלים על כל פעולה? גובים את זה בפועל? זאת אומרת, הבנקים או הגופים מקבלים 8 שקלים על כל פעולה?

<ענת הר אבן:>
לא. לפי פקודת המיסים (גבייה) צריך להתקין תקנות כדי שנוכל לשלם האלה תשלום. 

<היו"ר ניסן סלומינסקי:>
זאת אומרת, עד היום אין תקנות אז אין כלום?

<ענת הר אבן:>
נכון להיום רשות המיסים לא משלמת כלום, המוסד לביטוח לאומי לא משלם כלום. המרכז לגביית קנסות, בגלל שהוא חלק מרשות האכיפה והגבייה, ובכובע של ההוצאה לפועל יש תקנות, אז ברמה הסכמית הגענו להסכמה ושילמנו סכומים קבועים של 7 שקלים, 8 שקלים.
<היו"ר ניסן סלומינסקי:>
עד היום שילמתם?

<ענת הר אבן:>
רק המרכז לגביית קנסות. רשות המיסים לא משלמת שום דבר.
<היו"ר ניסן סלומינסקי:>
כמה אחוז מתוך הכול זה אתם?
<ענת הר אבן:>
לא יודעת.

<היו"ר ניסן סלומינסקי:>
קטן? גדול? בערך.
<ענת הר אבן:>
אתם יודעים להגיד? אני לא יודעת.

<רפי רוס:>
המרכז?

<רפי רוס:>
מתוך כלל העיקולים של רשות המיסים וביטוח לאומי.
<רפי רוס:>
סליחה, איזה נתון אתם רוצים?
<ענת הר אבן:>
בעיקולים הממומשקים של גופים שפועלים לפי פקודת המיסים (גבייה) מטעם הממשלה, לא הרשויות המקומיות.

<רפי רוס:>
בלי הרשויות המקומיות. 

<היו"ר ניסן סלומינסקי:>
בלי.

<רפי רוס:>
כמה זה המרכז?
<היו"ר ניסן סלומינסקי:>
כן.

<רפי רוס:>
13% בערך.
<היו"ר ניסן סלומינסקי:>
אה, 13%. וכל האחרים לא שולם בגינם?
<רפי רוס:>
רגע, זה הנטו. זאת אומרת, זה כולל השלטון המקומי. בלי השלטון המקומי - - -
<היו"ר ניסן סלומינסקי:>
עוד פחות?

<רפי רוס:>
יותר, הרבה יותר. כן, כי זה רק מס הכנסה וביטוח לאומי.
<היו"ר ניסן סלומינסקי:>
בערך כמה זה?

<ענת הר אבן:>
והמשרד להגנת הסביבה מן הסתם. יש עוד גופים שפועלים.
<רפי רוס:>
הם נכנסים תחת – כן. אני לא יודע למה הם לא עוברים למרכז - - -
<היו"ר ניסן סלומינסקי:>
אפילו 20% נניח. אז אתם משלמים, האחרים לא משלמים בגלל שאין תקנות, אז ממילא אצלכם זה מתגלגל על החייב.

<ענת הר אבן:>
אנחנו מגלגלים - - -

<היו"ר ניסן סלומינסקי:>
על החייב, ואחרים לא מגלגלים על החייב, נכון?
<ענת הר אבן:>
נכון.
<היו"ר ניסן סלומינסקי:>
אז זה מצב אידיאלי. למה לשנות אותו?
<אהרון ברזל:>
לא, כי יש זכות לצד השלישי לדרוש את ההוצאות שהוא מוציא.
<היו"ר ניסן סלומינסקי:>
מי, לבנקים?

<אהרון ברזל:>
אני מחברות הביטוח.
<אלעזר שטרן – המחלקה המשפטית:>
ברגע שהמחוקק חוקק את זה - - - 

<קריאה:>
זה נכון גם לגבי הבנקים.
<אהרון ברזל:>
בעיקרון, כל צד שנדרש לפעולה, ואם את צריכה ממנו הוצאה הוא יכול לדרוש אותה - - - 

<היו"ר ניסן סלומינסקי:>
כן, אבל מ-2011 עד היום זה חמש שנים. למה לא להאריך את המשא ומתן עוד חמש שנים?
<אהרון ברזל:>
אז אפשר להפסיק את המשא ומתן.

<היו"ר ניסן סלומינסקי:>
לא, להמשיך, לא להפסיק, לא מפסיקים.
<אהרון ברזל:>
להמשיך.

<היו"ר ניסן סלומינסקי:>
אפשר להאריך אותו עוד חמש שנים, ובינתיים החייבים לפחות ירוויחו.
<אהרון ברזל:>
ובמקביל לדרוש את ההוצאות הריאליות ולא הוצאות שנעשו על סמך אין לי מושג מה.
אני רוצה להעיר עוד הערה אחת.

<היו"ר ניסן סלומינסקי:>
רק רגע, מי אתה? צריך לפרוטוקול, אז תאמר את שמך.

<אהרון ברזל:>
עורך-דין ברזל אהרון מטעם איגוד חברות הביטוח.
<ענת ברקו (הליכוד):>
כן, אבל היום עושה את זה המדינה, רשות מוסמכת, ולא הייתי רוצה להעביר את זה לחברות הביטוח.
<ענת הר אבן:>
לא, חברות הביטוח לא יעשו את זה.
<היו"ר ניסן סלומינסקי:>
לא, זה לא קשור.

<ענת ברקו (הליכוד):>
הגבייה נעשית על-ידי המדינה.

<אלעזר שטרן – המחלקה המשפטית:>
אותם אלה שמקבלים את צווי העיקול, צריכים לבדוק אם יש מה לעקל אצלם של החייב.
<ענת ברקו (הליכוד):>
אז צריך להעביר את זה לחברות הביטוח.

<אלעזר שטרן – המחלקה המשפטית:>
לא, ואז מה שאנחנו מתעסקים פה זה באפשרות לשלם להם על הטיפול הזה. המחוקק ב-2011 תיקן את הפקודה וקבע שיש עקרונית את הזכות לקבל תשלום עבור הטיפול הזה, ועכשיו התקנות קובעות את התעריפים.
<ענת ברקו (הליכוד):>
אבל רק רגע, אני רוצה להבין.

<אלעזר שטרן – המחלקה המשפטית:>
חברות הביטוח והבנקים לא עושים את העיקול, הם מקבלים את צו העיקול.

<ענת ברקו (הליכוד):>
ואז הם צריכים לעשות איזושהי עבודה - - -

<היו"ר ניסן סלומינסקי:>
לבדוק אם יש אצלם כסף של אותו אחד.
<ענת ברקו (הליכוד):>
ואז הם רוצים לגבות כסף עבור העבודה.

<היו"ר ניסן סלומינסקי:>
הם צריכים. כך נקבע. זה נקבע ב-2011. אבל לא קבעו כמה.
<ענת ברקו (הליכוד):>
בסדר. אבל בכל מקרה, אני מציעה שנעשה את זה באופן כזה שלא תהיינה להם יותר מדי דרגות חופש, כי אנחנו רואים גם מה קורה גם בכלל עם כספים ששוכבים בחברות הביטוח.
<היו"ר ניסן סלומינסקי:>
מה פירוש דרגות חופש?

<ענת ברקו (הליכוד):>
זאת אומרת שתהיה קביעה שתהיה חלוטה, ולא תהיה קביעה שנדע שהם עושים את זה לפי מה שהם מצאו או כל מיני דברים כאלה.
<היו"ר ניסן סלומינסקי:>
לא הבנתי.

<ענת ברקו (הליכוד):>
יש בדיקה, עלות של הבדיקה אולי כמו שורה בפעילות של בנק או משהו כזה.
<היו"ר ניסן סלומינסקי:>
לא, שורה בפעילות של בנק יכולה להיות הרבה יותר יקרה מזה. תרדי מזה.
<אהרון ברזל:>
אני רוצה להסביר מה המשמעות של מחשב מדבר עם מחשב. מחשב מדבר עם מחשב זה עלויות.
<היו"ר ניסן סלומינסקי:>
לאט-לאט, רגע.
<אלעזר שטרן – המחלקה המשפטית:>
אולי כדאי להציג את זה. ענת, אולי תציגי את הנתונים. קפצנו קדימה כמה צעדים, אולי כדאי שקודם תציגי את - - -
<היו"ר ניסן סלומינסקי:>
יש קצת בלבול - - - שאנחנו יודעים את זה, אבל תסבירי את זה שיהיה יותר ברור לכולם. או שאני אסביר.
<אלעזר שטרן – המחלקה המשפטית:>
או שאני אסביר, לא משנה.

<ענת הר אבן:>
אולי אתה תסביר.

<אלעזר שטרן – המחלקה המשפטית:>
אז אני אסביר. ב-2011 המחוקק קבע שבמקרים כאלה שצדדים שלישיים מקבלים צווי עיקול לפי פקודת המיסים (גבייה), שיש גורמים שונים שיכולים לעשות בזה שימוש, שאחד הגורמים, ענת מייצגת אותו, זה המרכז לגביית הקנסות.
<ענת הר אבן:>
אבל כל יתר הגורמים פה.
<אלעזר שטרן – המחלקה המשפטית:>
וגם גורמים אחרים שיכולים לעשות בזה שימוש. ברגע שהם שולחים צווי עיקול לצדדים שלישיים, זה יכול להיות בנק, חברת ביטוח וכו', הצדדים השלישיים האלה, המחוקק קבע שהם זכאים לקבל - - -
<היו"ר ניסן סלומינסקי:>
עמלה.

<אלעזר שטרן – המחלקה המשפטית:>
לא עמלה, תשלום עבור הבדיקה שהם עושים. והתקנות שלנו עכשיו בעצם מסדירות את התעריפים.

<היו"ר ניסן סלומינסקי:>
היה חמש שנים ויכוח לקבוע את זה.

<אלעזר שטרן – המחלקה המשפטית:>
מה שענת תיארה, שהמדינה לקחה חברה כלכלית שעשתה תחשיבים של העלויות שיש לאותם צדדים שלישיים. והמסקנה שהגיעו אליה, וזה מה שהונח כרגע בפני הוועדה, שיש לחלק בין שני מצבים: מצב אחד שבו אותו צד שלישי מקבל את צו העיקול ובעצם אין לו שום דבר של החייב. זאת אומרת נניח שאני בנק פלוני, קיבלתי צו עיקול, ביקשו ממני על משה כהן, ולא רלוונטי. במקרה הזה ההצעה שמונחת כרגע בפני הוועדה היא שהתשלום שאותו צד שלישי יקבל הוא שני שקלים.
<היו"ר ניסן סלומינסקי:>
זה מה שנקרא מחשב מדבר על מחשב. הוא אומר לו: אין לי כלום, עזוב אותי.
<אלעזר שטרן – המחלקה המשפטית:>
כי אז בעצם זה - - - ואז צריך לגלם, וזה כנראה מה שאותה חברה כלכלית עשתה.

<ענת ברקו (הליכוד):>
ועל מי יושתו שני השקלים?
<היו"ר ניסן סלומינסקי:>
על החייב.

<אלעזר שטרן – המחלקה המשפטית:>
שני השקלים האלה בסופו של דבר מגולגלים על החייב. שנייה, רק אסיים.
המצב השני זה מצב שבאותו צד שלישי נמצא משהו. עכשיו, ברגע שזה נמצא – אני לא נוקט פה עמדה, אני רק מתאר – נדרשת איזושהי פעילות מסוימת נוספת מצד הצד השלישי, מצד אותו גוף פיננסי, של טיפול, של העברת הכספים, דו-שיח עם הגורם הציבורי שהטיל את העיקול. זאת אומרת, נדרשת מהם עבודה נוספת. והתעריף שמוצע לקבוע הוא תעריף של 19 שקלים – 2 שקלים מול 19 שקלים.
<אורי מקלב (יהדות התורה):>
- - -

<אלעזר שטרן – המחלקה המשפטית:>
חבר הכנסת מקלב, רק אוסיף עוד. מה שנאמר פה לפני כמה דקות זה שמבחינת הנתונים אצל המדינה יוצא שבסביבות ה-87%-85% מהצווים שמגיעים לצדדים השלישיים בעצם נותנים תשובה שלילית, אין שום דבר. ורק 13%, פלוס מינוס, מהצווים יגיעו לאותה מדרגה של 19 שקלים.
<אורי מקלב (יהדות התורה):>
- - - שאין שום דבר?
<היו"ר ניסן סלומינסקי:>
אין לו חשבון, אין לו כלום.

<אלעזר שטרן – המחלקה המשפטית:>
שאין לו חשבון.

<היו"ר ניסן סלומינסקי:>
אין לו חשבון. אבל רק רגע, לפני שאתה שואל.

<אורי מקלב (יהדות התורה):>
אני לא שואל, אני רק רוצה להבין איך התהליך עובד.
<היו"ר ניסן סלומינסקי:>
לא, אני רוצה רק שתי נקודות: הבנק מקבל בקשה, המחשב אומר: אין לי כזה שם בכלל במערכת. נגמר הסיפור מבחינתי.
<אורי מקלב (יהדות התורה):>
קשה לי להאמין שיש דבר כזה שאין שם. אבל, ניסן, שנייה, שנבין את התהליך הזה. נתת לאלעזר להסביר את זה, נישאר עם אלעזר. אדם חייב 100 שקלים לרשות מקומית עבור דוח חניה. הוא לא שילם את זה. נשלח עכשיו צווי עיקול לכל הבנקים. יש לו שישה חשבונות.
<היו"ר ניסן סלומינסקי:>
את זה שאלתי. זה חלק מהשאלות שאנחנו שואלים.

<אורי מקלב (יהדות התורה):>
שישה פיקדונות בבנקים. יש לו גם בחברות הביטוח בקרנות השתלמות. אנחנו מדברים על פעולה אחת, על 100 שקלים, שאולי 12 מקומות מקבלים את הצו. וזה עובד בפועל, וככה זה עובד. קודם כול, כדי בכלל להתחיל עם גבייה אנחנו צריכים לתקן תקנה שלא כל כך הרבה מקבלים. אם יש מקום בבנק אחד שמקבל, ופעם דיברתי על זה, למה יש סדרה שלמה?
<היו"ר ניסן סלומינסקי:>
אז דיברנו על זה, גם התחלנו פה לדבר.

<אורי מקלב (יהדות התורה):>
לא זו אף זו, אלא הוא בסך הכול מעוקל על 100 שקלים.
<ענת ברקו (הליכוד):>
ובסוף זה יצבור את כל ה - - -

<אורי מקלב (יהדות התורה):>
ומה שמעוקל לו זה 30,000 שקל שיש לו לעסק, ושיש לו למשכנתא. ואנחנו לא עושים הסדרה, אבל אנחנו יודעים מאוד מאוד מהר לעשות הסדרה כמה צריך עמלה לעשות. אז בוא נעשה הסדרה בעניין הזה איך עובד העיקול, שהעיקול יעבוד נקודתית יותר, ממוקד יותר.
<אהרון ברזל:>
זה תלוי בגורם המעקל.
<היו"ר ניסן סלומינסקי:>
רגע, שנייה.

<אורי מקלב (יהדות התורה):>
- - - ואחרי זה נתחיל להגיד: עכשיו שזה מצומצם מאוד וממוקד מאוד, מה התעריף - - - 
<אלעזר שטרן – המחלקה המשפטית:>
חבר הכנסת מקלב - - -

<היו"ר ניסן סלומינסקי:>
אלעזר, רק שנייה.

<אורי מקלב (יהדות התורה):>
זורקים את הפצצה הזאת לכל המקומות.
<היו"ר ניסן סלומינסקי:>
רגע, רבותי, שנייה. השאלה הזאת נשאלה כבר די בהתחלה. ענת ניסתה לתת תשובה, שהם למדו מהניסיון איך לבודד ולא לשלוח לכולם. היא נתנה דוגמה שאם נניח הוא מורה, אז הם ישלחו לאותו בנק שהמורים עובדים אתו.
<אורי מקלב (יהדות התורה):>
זה שחייב 100 שקל בעירייה, כתוב עליו שהוא מורה?
<היו"ר ניסן סלומינסקי:>
יודעים. או שהוא בצבא. אני אומר מה הניסיון שהם מנסים לעשות. להערכתי, הניסיון הזה נעשה אולי רק במרכז לגבייה, שהוא גם היחיד ששילם כל הזמן כשאחרים לא שילמו, שיש לו את התקנות. אני לא בטוח שבגופים האחרים זה נעשה, אלא יכול להיות שאוטומטית זה יוצא לכולם. 

אז קודם כול, יש לנו בעיה ראשונית, שגם חברי אורי דיבר עליה, ואנחנו כבר מדברים עליה הרבה זמן, שיכול להיות מצב, ששוב לא במרכז הגביות – לא במרכז שלכם, מרכז הגביות זה כבר קיבל קונוטציה שלילית – אני אומר: לא אצלכם, כי לפחות תומר בישיבה ההיא הודיע שאצלכם זה לא קיים, אבל אצל הגופים האחרים זה קיים, שקודם כול הם מוציאים לכולם, ועל חוב של 200 שקל אפשר לעקל בסך הכול איזה 500,000 שקל שיש לי בכל החשבונות האחרים, כולל הביטוח, הכול מעוקל על חוב של 200 שקל. זה דבר ראשון. ואם זה נכון, צריכים את זה לפתור דבר ראשון.
דבר שני, מאחר שיש להרבה בנקים או חברות יש לו – אז כל אחד יהיה לו 19 שקל. אז תעשי חשבון, החוב שלו 100 שקל, ובסוף העמלות האלה יהיו הרבה יותר עוד מזה. עוד יהיה הרבה יותר.
<ענת ברקו (הליכוד):>
אם הוא לא ישלם - - -

<רן מלמד:>
יש 17,000,000 עיקולים.
<היו"ר ניסן סלומינסקי:>
אז יהיה עוד הרבה יותר.

<ענת הר אבן:>
מה שרן אמר זה בהוצאה לפועל.
<ענת ברקו (הליכוד):>
רגע, אדוני, לפני שמחשב מדבר עם מחשב, שאדם ידבר עם אדם.
<היו"ר ניסן סלומינסקי:>
לא, לא, זה קשה.

<ענת ברקו (הליכוד):>
שזה לא יהיה כזה דרקוני הדבר הזה.
<היו"ר ניסן סלומינסקי:>
דקה. אז זה השלב הראשון. אחר כך מגיע השלב השני, ראינו את זה, השחרור. נניח הוא כבר שילם, הוא שמע את זה, הוא אמר: געוואלד, הלך שילם את ה-200 שקל. עכשיו, מה קורה? אז המרכז לגבייה הודיע לנו שהוא מיידית משחרר את העיקול, אם זה הוא עושה. אצל אחרים ראינו, ובפרט אם יש גופים פרטיים שבתוך התמונה, זה עוד יותר מאריך, זה לפעמים יכול לקחת שבוע.
<רן מלמד:>
ומה עם סנקציות על אלה שעושים טעות?
<היו"ר ניסן סלומינסקי:>
רגע. קודם נדבר על הנוהל הרגיל אפילו, הוא יכול להיות שבוע לפעמים. ואם תרצו, רן יעשה לכם את החשבון של ימי חמישי, שישי, עם כל החשבונות והכול, שמעתי אותו כבר פעמיים, אבל בלי קשר לזה גם זה לוקח זמן.
עכשיו, מעבר לכל זה, אני רוצה להבין מכם סופית, האם הסכום הזה כולל את כל התהליך?
<ענת הר אבן:>
כן.
<היו"ר ניסן סלומינסקי:>
העיקול, הבדיקה, השחרור מעיקול – הכול, או שעל כל פעולה פתאום יהיה סכום חדש? על העיקול – 19. עכשיו, שחרור זה גם פעולה שצריכים לעשות – גם עליה 19?
<אורי מקלב (יהדות התורה):>
אדוני היושב-ראש, תמשיך בשאלה שלך, פשוט לא נשמע לי סביר ש-87% מהבקשות, אלה שעונים אומרים: זה לא שייך לנו. אז או שהם שולחים ל-50 גופים - - - 
<היו"ר ניסן סלומינסקי:>
או שהאנשים שמדובר בהם - - -

<אורי מקלב (יהדות התורה):>
שולחים לכל הבנקים.
<היו"ר ניסן סלומינסקי:>
אורי, לך יש את הדוח חניה, או משהו שזה קורה לכל אחד. הם מתעסקים עם אנשים, שיכול להיות שאין להם הרבה חשבונות בנק, גם אם יש להם בבנק אחד זה כבר הרבה.
<אורי מקלב (יהדות התורה):>
בדיוק מה שאתה אומר. או שתשאל אותם אחרת: קח את התהליך, מה הממוצע שאדם עכשיו חייב 100 שקלים, לכמה גופים שולחים את זה? בוא נשמע ככה. בוא נשמע לכמה גופים שולחים את זה. ואז נוכל לקבל - - - כי אני עכשיו רוצה ללמוד מה זה 87%.
<היו"ר ניסן סלומינסקי:>
הנה, אז זה ניתן להם להסביר.

<אורי מקלב (יהדות התורה):>
אנחנו נמצאים בשטח הפקר - - -
<היו"ר ניסן סלומינסקי:>
רק רגע, ניתן לחברה הכלכלית שיסבירו.

<היו"ר ניסן סלומינסקי:>
אדוני, אנחנו היום בפגרה, תן לנו קצת סבלנות בעניין הזה להשלים את הדברים.
<היו"ר ניסן סלומינסקי:>
ההיפך, בשמחה.

<אורי מקלב (יהדות התורה):>
אספר לך את העובדות, שטיפלתי שבוע שעבר במישהו שקיבל 10,056 שקלים עיקול על חוב לעיריית ירושלים. הוא פנה אלי – לפני עשר שנים הייתי בעירייה, מה אתה רוצה ממני? לא, אף אחד לא עונה לי, אני לא מצליח, הורסים לי את העסק, גוררים אותי לסחרור כלכלי. אם אתה לא מוציא אותי מזה, אתה לא יודע. איך עושים דבר כזה, אני סגור בכל הבנקים עכשיו.
מה מתברר בסופו של דבר? שבוע אחרי זה, אחרי מה שהוא עבר, הוא שילם את כל החוב שלו, והוא אומר לי: רשעים ארורים, אבל 500 שקל שילמתי. על מה? על אגרת שמירה, בריאות, של הבן שלו או הבת שלו, שהוא אומר: יש לה כבר ילדים בבית-ספר. כבר יש להם ילדים, לאנשים האלה, לבן שלו שהוא חייב, איזה אגרת שמירה, אגרת מישהו, שהייתה 17 שקלים לשנה. הוא אומר: אני לא יודע למה שילמתי בכלל 500 שקל. אבל 10,050, אביא לך את הדוגמה.
אני לא בדקתי, זה שתפס אותי אתמול במעריב בשעה 23:00 בבית הכנסת, הוא אומר לי: 3,500 יש לי גם, כנראה שהמבצע של עיריית ירושלים על איזה אגרות. הוא אומר: אני לא יודע, סגרו את הבנק, עיקול לבנק.
צריכים ללמוד את התהליך, איך זה עובד העסק הזה. ואז זה יצוף - - - פשוט, והתשובה שאנחנו צריכים לקבל, איך זה יכול להיות ש-87% אומרים שלא? זה רק יכול להיות, שזורקים את זה לעשרות - - -
<היו"ר ניסן סלומינסקי:>
העירייה עובדת אצלכם עם חברת גבייה פרטית?
<אורי מקלב (יהדות התורה):>
העירייה שלי זה כולל - - -

<היו"ר ניסן סלומינסקי:>
לא, אני אומר: המקרים שאתה מדבר זה עם חברות פרטיות?

<אורי מקלב (יהדות התורה):>
המקרה הזה נראה לי שזה העירייה עצמה.
<היו"ר ניסן סלומינסקי:>
לא, כי בתל-אביב אמרו לי שהעירייה עצמה ישירות, היא עושה את כל הגבייה. כלומר, יש לה מחלקה. חלק גדול מהרשויות עובדות עם חברות גבייה פרטיות, שזה יותר מסובך. לא, שמה זה הרבה יותר מסובך, עם אינטרסים אחרים.
<אורי מקלב (יהדות התורה):>
גם אם העירייה עובדת, היא עובדת עם עורך-דין שלהם. מה זה עורך-דין? גם אם זה לא חברת גבייה, זה עורכי-דין חיצוניים שהעירייה עובדת איתם. כשהמחלקה עצמה עושה את זה, לפי דעתי זה מקרים מאוד בודדים. ואת הבעיות שיש עם עורכי-דין חיצוניים אנחנו יודעים, עם חברות גבייה אנחנו יודעים. זה דיונים, והקיר ממולך בוועדת הפנים ספג הרבה דברים - - - 
<אהרון ברזל:>
אנחנו לא מדברים על טעויות או חובות שהתיישנו.
<אורי מקלב (יהדות התורה):>
גם על טעויות.

<אהרון ברזל:>
- - - כרגע מקרה, שעם כל הכבוד - - - 
<היו"ר ניסן סלומינסקי:>
רק רגע, אבל אדוני אולי פעם ראשונה בוועדה, אתה לא מכיר את הנוהל. כדי לדבר אתה צריך לבקש, ותקבל אז תדבר. ואצלנו אנחנו נוהגים שרק אחד מדבר. חברי הכנסת גם כן צריכים לבקש, אבל אצלם בכל אופן יש חצי חסינות מה שנקרא, אלא אם כן הדיון סוער, אז אנחנו עושים. תראו את רן, תראו כמה זמן הוא מצביע כדי לדבר, כי הוא ותיק.
<רן מלמד:>
פשוט יש לי משענת.

<אורי מקלב (יהדות התורה):>
ללמד קצת איך מתנהלים. בוא תלמד אותנו.

<היו"ר ניסן סלומינסקי:>
כן, רן. אז מאחר שהוא הצביע, אז אתן לו, ואחר כך אתן לכם.

<רן מלמד:>
אני מודה שיש פה משהו שהוא מאוד מאוד לא ברור לי. הרי כשמתנהלים הליכי גבייה כאלה ואחרים מוטלים על החייב אגרות כאלה ואחרות מצד המדינה בכל מצב שהוא. אז גם אם ניקח שיש 87% שהן תשובות שליליות, וזה שהן שני שקלים בסך הכול, אז בואו קודם כול נכניס אותם בתוך האגרות הקיימות.
<ענת הר אבן:>
באיזה אגרות? זה לא הוצאה לפועל, זה המרכז לגביית קנסות.
<רן מלמד:>
אני מדבר גם על פקודת המיסים (גבייה) שהיא לא אצלכם. פקודת המיסים (גבייה) של הרשויות המקומיות ברוך השם גובות אגרות של טיפול ודברים אחרים.

<ענת הר אבן:>
לפי התקנות של - - - 

<רן מלמד:>
לא אמרתי שהם לא עושים את זה לפי התקנות. אני חושב שצריך להחיל את זה בפנים. 
דבר שני, צריך לשים לב, אנחנו מדברים על 19 שקלים. אם מצאו ארבע חברות ביטוח שבהן יש לאותו אדם קופת גמל או חיסכון לפנסיה או קרן השתלמות, אז זה 4 כפול 19, זה לא פעם אחת 19.
<היו"ר ניסן סלומינסקי:>
אמרנו. ואם - - - 15 גופים - - -

<רן מלמד:>
ואני רוצה לשאול את השאלה הבאה, ולדעתי היא - - -
<אורי מקלב (יהדות התורה):>
- - - את הבנקים - - -

<היו"ר ניסן סלומינסקי:>
אמרתי. זה יהיה יותר מהחוב עצמו.

<רן מלמד:>
והשאלה הבאה היא קודם כול רלוונטית לרשות המיסים ולמרכז לגביית קנסות. הרי במשרד האוצר יש מרכז נתונים של כל חברות הביטוח. כמו שאני יכול להיכנס היום, להקיש את מספר תעודת הזהות שלי, ואני מקבל בשליפה את כל חברות הביטוח שבהן יש לי קופות גמל או פנסיות, כולל הסכומים שנמצא בכל אחד, אין שום סיבה שרשות המיסים תפנה בכלל לחברות הביטוח. היא הרי בממשק יכולה להיות עם משרד האוצר, שתתממשק ותיקח את הנתונים משם.
<ענת הר אבן:>
זה לא כל כך פשוט.
<רן מלמד:>
נורא פשוט. נורא פשוט.

<היו"ר ניסן סלומינסקי:>
ענת, תרשמי ותעני אחר כך.

<רן מלמד:>
מעבר לזה, אגב, אני חושב שאנחנו צריכים לראות את העבודה שעשתה חברת "תבור", ולקרוא אותה, ולהבין בדיוק מה נעשה שם, כי אני חושב שיש פה בהחלט הטלה של הוצאות על אנשים שלא מחויבת המציאות, יש את המידע במחשבים של הממשלה. אז במקום לעשות שהממשק יעבוד ביחד, אומרים: וואלה, נוציא את זה החוצה. ואגב, על הדרך הזאת אולי נפגע בהיסטוריית נתוני האשראי של הבן-אדם, כי הוצאנו החוצה שיש לו צו עיקול. בין אם זה נכון, בין אם זה לא נכון, זה נכנס כבר לתוך המערכות.
אדוני, יש פה בתקנות האלה עוד הרבה מאוד לקויות, לפי דעתי, ואחר כך אם נדון בהן אעבור אחד אחד. אבל יש פה בעיה אמיתית של ניסיון להשליך על הציבור דברים שהוא לא צריך לעמוד בהם בכלל, בטח לא בסכומים הקטנים. אני גם בכלל לא סבור שבגדולים, בטח לא לגבי חברות הביטוח, שבהן אפשר מאוד מאוד בקלות לקבל את המידע.
<היו"ר ניסן סלומינסקי:>
טוב, תודה. לפני שאעביר את זכות הדיבור, אני רק רוצה לומר שמרוב שאנחנו דואגים לאזרח, צריכים להבין שהאזרח חייב כסף והוא לא משלם, שזו הנקודה המרכזית. קודם כול, אדם שחייב צריך לשלם, נקודה.
<רן מלמד:>
אדוני, אני לא נגד זה.

<אורי מקלב (יהדות התורה):>
לא תמיד.
<היו"ר ניסן סלומינסקי:>
אנחנו רק עכשיו דנים כמה להקל ולא להכביד עליו, או כל מיני דברים שלפעמים התוצאה יוצאת משוגעת לחלוטין. אבל שנזכור רק בבסיס, אני רק מזכיר, כי לפעמים אנחנו שוכחים את זה, שהבסיס הוא שאדם חייב וצריך לשלם, ואנחנו ודאי רוצים שהוא ישלם. אני לא מדבר על טעויות או דברים אחרים, אני מדבר שאדם שחייב צריך לשלם, נקודה. אנחנו רק לא רוצים שבגין זה יעמיסו עליו עכשיו הרים והררי הררים.
<אורי מקלב (יהדות התורה):>
נער הייתי וגם זקנתי, ואני אומר לך שזה לא ברור. זה לפני הבירור שהוא חייב.
<היו"ר ניסן סלומינסקי:>
נכון. בסדר, מסכים, מסכים.

<אורי מקלב (יהדות התורה):>
וחלק ממה שהוא לא משלם, הוא אומר: אני לא חייב. זה לא אני - - -
<רן מלמד:>
הבעיה בפקודת המיסים (גבייה), שהיא מראש קבעה שאתה חייב, ועכשיו לך תתמודד עם זה. זו הבעיה הבסיסית בפקודת המיסים (גבייה).
<היו"ר ניסן סלומינסקי:>
יגררו לך את הרכב, נראה אותך לא משלם.
<רן מלמד:>
נכון.

<היו"ר ניסן סלומינסקי:>
בסדר, נו. עוד לפני שנשמע את החברה, ראיתי שאתם רוצים לדבר. אז מי מייצג מה? את השם ואת מי אתה מייצג.
<נסים מזרחי:>
נסים מזרחי, איגוד חברות הביטוח. כשנתתם את הדוגמה שיש עיקול על 100 שקל, ויש לו שישה חשבונות, והוא יכול להגיע לעיקול על חצי מיליון שקל, זה ברור שזה לא עובד ככה, כי אם העיקול על 100 שקל, אז כל חשבון מעוקל רק 100 שקל. ואם יש לו בבנק אחר חשבון, יעקלו לו רק את אותם 100 שקל. שאר החצי מיליון שקל פנויים לו לגמרי, העיקול מוגבל בסכום. אז פשוט רציתי לתקן את הקטע הזה.
<רן מלמד:>
בתיאוריה זה נכון.
<היו"ר ניסן סלומינסקי:>
אני מודיע לך שזה לא במציאות. כל אחד מפה בטח יש לו דוגמאות אם זה בטעות היה אצלו או לא – זה לא.
<אורי מקלב (יהדות התורה):>
אתה אומר דברים שהם לא מבוססים, סליחה שאני אומר לך את זה. יש לו שישה בנקים - - - בכל השישה בנקים יש לו עכשיו עיקול.
<נסים מזרחי:>
כן, אבל על ה-100 שקל, לא על כל - - -

<היו"ר ניסן סלומינסקי:>
לא בהכרח. למרכז הגבייה נדמה לי שיש איזה הסכם מסוים, אבל אני לא בטוח שלכולם. אני לא בטוח שברשויות או קבלנים פרטיים או כל אלה, יש להם הסכמים כאלה. לא בטוח.
<ענת ברקו (הליכוד):>
זה להעביר את האחריות למדינה. רק המדינה צריכה לגבות.
<היו"ר ניסן סלומינסקי:>
אה, רגע, סליחה. כן.

<מיכל אלבז:>
שלום, מיכל אלבז ממשרד המשפטים. רק כיוון שההערה הזאת חוזרת מספר פעמים - - 

<היו"ר ניסן סלומינסקי:>
אמת. והיא תחזור.

<מיכל אלבז:>
- - אציין שיש הנחיית יועץ משפטי לממשלה, שמסדירה את הגבייה לפי פקודת המיסים (גבייה). אחד הסעיפים בהנחיה אומר שמותר לעקל רק עד גובה החוב. ולכן גם אם זה לא קורה בפועל, זה המצב - - -
<היו"ר ניסן סלומינסקי:>
מתי ההנחיה הזאת יצאה?

<מיכל אלבז:>
2012.
<היו"ר ניסן סלומינסקי:>
2012. והיא הגיעה לכולם. בנק לאומי, נניח שהוא קיבל צו עיקול, וגם בנק דיסקונט קיבל על אותו אדם. אז זה מעקל את החשבון נניח וזה מעקל. נניח אפילו שכל אחד יעקל רק את ה-100 שקל. 15 גופים כאלו, כבר כמה יש לנו – 1,500 שעיקלו? איך אחד יודע שהשני עיקל או לא, אם אנחנו שולחים לכולם?

<ענת הר אבן:>
יכולה להיות סיטואציה כפי שאדוני מתאר, אבל זה בשוליים. המרכז לגביית קנסות, לפעמים יוצא לו מצב שהוא צריך לעשות החזר בגלל הסיטואציה שתיארת, אבל זה ממש בשוליים, זה באחוזים ספורים.
<היו"ר ניסן סלומינסקי:>
ענת, תשכחי רגע מהמרכז.

<ענת ברקו (הליכוד):>
מספיק שיכולה להיות סיטואציה כזאת, היא מטרידה.
<היו"ר ניסן סלומינסקי:>
בגלל שאנחנו חושבים שאתם טובים, אז אנחנו רוצים להעביר אליכם עוד גופים.

<אלעזר שטרן – המחלקה המשפטית:>
הבעיה שאת פקודת המיסים (גבייה) מפעילים גם רשויות מקומיות.
<היו"ר ניסן סלומינסקי:>
אבל את פקודת המיסים (גבייה) מפעילים יותר מ-150 גופים היום, וחלק מהם גם לוקח קבלני משנה שעושים את זה. ולפי דוח של מבקר המדינה שראיתי, אז נניח על כל עיקול חייב לחתום גזבר הרשות. ומבקר המדינה כותב, שהוא מצא אצל החברות הפרטיות, שאו שהן חותמות בשם הגזבר בחלקן, או שיש להן בכלל טפסים כבר חתומים, ריקים מה שנקרא. זאת אומרת, שהסיפור הוא שונה לגמרי ממה שאצלכם.
לכן אני מרגיש שנצטרך בסוף לשנות מאוד את פקודת המיסים. או לצמצם אותה רק לנושאים ספציפיים עם גופים ספציפיים, ולאחרים לא לתת את היכולת להפעיל הפעלה מנהלתית מה שנקרא, וכמה שיותר לנסות להעביר אליכם, על-פי מה שלפחות אמר תומר בישיבה ההיא, שאתם יכולים לקלוט, לא בבת אחת, אבל יותר ויותר דברים, אז יכול להיות שנעשה. 

אז יש לנו שאיפות לעשות כאן שינויים דרסטיים, אבל כרגע אני לא רוצה דרך החור הזה. אנחנו מעלים את מה שאנחנו מרגישים ומה שכואב לנו, אבל אני לא רוצה דרך החור הזה עכשיו לעשות את כל התיקונים, אבל נצטרך לעשות אותם.
<ענת ברקו (הליכוד):>
נו, אז למה לא?
<היו"ר ניסן סלומינסקי:>
איך אומרים, זה גם יהיה מלחמות עולם. מה את חושבת, הרשויות המקומיות יעמדו על הרגליים האחוריות, ויש להן לובי חזק בכנסת. תאמיני לי, לא פשוט. זה לא יהיה קל, כל הסיפור הזה, אבל נצטרך לראות איך לתחום את זה ואיך לסדר, וכמה אפשר יותר להעביר לכם. אבל ביקשנו מהחברה, רק תנו לנו איך עבדתם ומה עשיתם.
<אורי מקלב (יהדות התורה):>
לפני ששולחים, אני רוצה בנקים כדוגמה. כמה היום יש בישראל – 8, 10 בנקים? 15 בנקים. האם כשבן-אדם חייב 100 שקלים עבור דוח החנייה, האם - - - נשלחת לכל ה-15 בנקים?
<היו"ר ניסן סלומינסקי:>
היא טוענת שלא, אמרתי לך. זה המרכז. זה אני יודע, אבל אין לי מאחרים.

<אורי מקלב (יהדות התורה):>
המרכז הוא הצדיק בסדום וממנו נביא ראיה?
<היו"ר ניסן סלומינסקי:>
אבל אין לי אינפורמציה מאחרים. רק שנייה, אתה צודק.
<אורי מקלב (יהדות התורה):>
אבל מה התהליך?
<היו"ר ניסן סלומינסקי:>
הנה, אשאל אותו. רצית, הצבעת קודם, ויכול להיות שיש לך אינפורמציה נוספת.

<שאול כהן:>
שאול כהן מרשות המיסים. קודם כול, בנוגע לאופן שאותו תיארה ענת בנוגע למרכז לגביית קנסות, זה עובד פחות או יותר גם כן ברשות המיסים. לדוגמה, גם אצלנו כאשר יש חוב, אם יש לבן-אדם תקשורת אתנו, למשל שתקופה מסוימת הוא שילם, ואנחנו יודעים שהוא שילם בחשבון מסוים בבנק מסוים, אז כמובן שבפעם הראשונה נפנה לאותו חשבון ולא נתחיל לזרוק עיקולים על שמונה בנקים, כשאין בזה שום טעם.
יותר מזה, גם סביר להניח, חלק גדול מהחובות, באותם מקרים שאתה לא מוצא בבנק אחד או בשניים, זה בדרך כלל באמת אותם נישומים, כמו שהיושב-ראש הציג, שבאמת אין להם חשבונות בנק. שהם סגרו או שהם מוגבלים והם לא יכולים לפעול.
לכן אין טעם, ואנחנו לא מנסים סתם להטיל עיקולים. אצלנו כעיקרון כשמדובר בחובות קטנים מתחילים עם שני עיקולים מרכזיים. שני עיקולים בבנקים, לא יותר. אם זה חובות יותר גדולים – אין לי את המספרים מבחינת להגיד כמה, אבל אני רק יודע שזה חובות נמוכים, מתחילים עם שני בנקים - - -
<אורי מקלב (יהדות התורה):>
מי הצרכן הכי גדול של פקודת המיסים (גבייה)?
<שאול כהן:>
אני משער שזה או המרכז לגביית קנסות או אנחנו.

<ענת הר אבן:>
או הרשויות המקומיות.

<שאול כהן:>
או הרשויות המקומיות.

<אורי מקלב (יהדות התורה):>
לפי דעתי הרשויות המקומיות הם הכי גדולים.
<היו"ר ניסן סלומינסקי:>
לא, להערכתי רשות המיסים היא הכי גדולה.
<שאול כהן:>
אנחנו מטילים כ-1,000,000 עיקולים בשנה.

<לענת הר אבן:>
אני חייבת להגיד שהרשויות המקומיות כבר משלמות לפי המתווה הזה, לפי חוזר שפורסם ב-2006. נכון, רפי? הן כבר היום משלמות את הסכום הזה של 2 ו-21.
<היו"ר ניסן סלומינסקי:>
לא, אנחנו לא מדברים כרגע על הכסף, אנחנו מדברים על ההליך, איך הם עושים. אני גם לא בטוח שרשות המיסים עושה. בתיאוריה אתה צודק שככה צריך להיות, בפועל - - -
<שאול כהן:>
לא, זאת ההנחיה שקיימת במערכת מבחינת - - -
<היו"ר ניסן סלומינסקי:>
ממתי ההנחיה הזאת?

<שאול כהן:>
היא כבר כמה וכמה שנים.

<אורי מקלב (יהדות התורה):>
אני מבטיחך נאמנה שהרשות המקומית, על אף שהיא יודעת מה החשבון שהוא משלם עד היום ארנונה, היא שולחת לכמה וכמה בנקים כשהיא עושה עיקול. מתוך ניסיון אני אומר לך. היא לא עובדת כמוכם.
<היו"ר ניסן סלומינסקי:>
אורי, אם זה קבלן פרטי - - -

<אורי מקלב (יהדות התורה):>
אזרח, עזוב קבלן פרטי. יש לו את החשבון שהוא מתנהל עם העירייה, והם שולחים לכמה בנקים.
<היו"ר ניסן סלומינסקי:>
לא. אורי, אתה לא שומע אותי. אם זה קבלן שעושה את זה, אז הוא מרוויח על כל מכתב גם כסף, זה לא סתם.
<אורי מקלב (יהדות התורה):>
וגם אם העירייה עושה את זה, אדוני היושב-ראש, וגם העירייה עושה את זה לבד - - -
<היו"ר ניסן סלומינסקי:>
אני גם יכול להגיד, שגם רשות המיסים, ראיתי שעושה את זה גם כן. יכול להיות שזה חריגים, אבל עושה. ועל סכום שבכלל היה בטעות. הכול היה בטעות, והרביצו על כולם מה שנקרא.
<אורי מקלב (יהדות התורה):>
אתמול קראתי בלילה מאוחר, וזה באמת קומם אותי, ששירות בתי הסוהר – המדינה קיבלה קנס של עשרות אלפי שקלים, אם לא מאות אלפי שקלים, על זה שערכו בדיקה משפילה בעצירים על אף שהם לא היו צריכים לעשות להם את זה. והתברר בתוך ההליך, שעורך-דין אחד, שהגיש בשנה האחרונה 11 מקרים שנערכו לעצירים בדיקות משפילות, חודרניות בגוף שלהם, כשלא היה שום חשש, והוא זכה בכל ה-11 מקרים. הוא אומר: רק לאחרונה, רק עכשיו, לאור המקרים האלה, אז המדינה עוד פעם הזכירה את הנוהל שלא עורכים בדיקות משפילות לעצירים, אם לא שהוא סוחר סמים או דברים שיש מה לחשוש בעניין הזה. 
מתבצע או לא מתבצע? לא מתבצעת גם הנחיה של היועץ המשפטי בדברים הכי חמורים, אז מתבצע בדברים האלה? אנחנו חיים יום-יום את הדברים, אנחנו מקבלים את התלונות של האזרחים. מאיפה אני יודע את זה? מפניות של אזרחים.
<היו"ר ניסן סלומינסקי:>
נכון, אני יודע. כן, בואו תנסו להסביר לנו מה עשיתם, אחר כך אתן לכם גם.

<אלי דהן:>
בסדר. אלי דהאן, מנהל המחלקה הכלכלית בחברת ייעוץ "תבור כלכלה ופיננסים".
<אורי מקלב (יהדות התורה):>
- - - את העבודה שהמרכז - - 

<אלי דהן:>
לא, עשינו את העבודה עבור רשות האכיפה לנושא של הוצל"פ במרכז לגביית קנסות. לא נגענו בנתונים הסטטיסטיים של יתר הגופים, ולכן ההתייחסות שלנו היא למרכז לגביית קנסות, ולהוצאה לפועל אם הדיון הבא יהיה בנושא של הוצאה לפועל. שמה אנחנו נמצאים, אנחנו לא נמצאים פה עם הגופים האחרים.
<היו"ר ניסן סלומינסקי:>
לא, אבל תוסיף: נשמח גם לעשות לגופים האחרים.

<אלי דהן:>
נשמח לעשות, אבל כרגע אנחנו לא בכובע הזה.
<רן מלמד:>
כמה כסף זה עולה לנו?
<היו"ר ניסן סלומינסקי:>
לא, זה שירות למדינה. 

<ענת הר אבן:>
הם זכו במכרז.

<היו"ר ניסן סלומינסקי:>
לא משנה מה, אבל אני משבח אותם שעשו את זה, כי זה חשוב מאוד וצריך לעשות את זה. אז מהבחינה הזאת אני לא נכנס כמה, אבל אני משבח אותם שעשו, זה גם כן מראה שהם עובדים יותר מאורגן, יותר מסודר, ובאמת רוצים להביא את זה למצב יותר נכון.
<אורי מקלב (יהדות התורה):>
אני רק מבקש שנראה את זה. יש לנו זכות לראות את העבודה הזאת.

<היו"ר ניסן סלומינסקי:>
למה לא? לא יודע, אולי כן.

<אלי דהאן:>
בהתייחס למה שנאמר כאן על-ידי נציג חברות הביטוח, שהם לא יודעים על בסיס מה ובאיזה דרך הגענו למסקנות או לנתונים שהגענו אליהם, אז זה קצת היתממות כי העבודה נעשתה בתהליך מאוד סדור בהובלה של הרשות, ברמה שנפגשנו עם הגופים, נפגשנו עם חמישה גופים גם מהבנקים וגם מחברות הביטוח, הוצאנו נתונים, תשאלנו את אנשי המקצוע שמתעסקים בעיקולי צד ג', בנינו עבודה שמתבססת גם על זמני העבודה וגם על העלויות המשתנות והקבועות, כולל עלויות הפיתוח ועלויות הניהול ועלויות האדמיניסטרציה. וכל העלויות האלה הופיעו בעבודה. העבודה הזאת לא נחתמה ונסגרה אלא נשלחה לגופים. הגופים שלחו - - -
<אורי מקלב (יהדות התורה):>
אתה מדבר מחשב אל מחשב.

<אלי דהן:>
לא, אתה הולך למשהו אחר. אני מדבר על העבודה המלאה.
<אורי מקלב (יהדות התורה):>
לא, כמה עולה לדבר מחשב אל מחשב?
<אלי דהאן:>
רק רגע. אדבר על הכול, רק כמה הערות מקדימות. 

העבודה הזאת נשלחה לגופים, הם שלחו עבודות נגדיות. לא אמרנו אנחנו מבטלים את העבודות הנגדיות, לקחנו את העבודות הנגדיות, בדברים שראינו שהיינו בהם חלשים השלמנו את העבודה שלנו. ולא רק זה, אמרנו שבמקום שתהיה לנו עבודה אחת יש לנו עכשיו שלוש עבודות, רק בעבודות שנשלחו מהגופים צריך לעשות התאמות. ההתאמות העיקריות שעשינו היה בעלויות של כוח אדם, שהם נופחו שם בעבודות שלהם. הם ניפחו שם את עלויות כוח האדם.
עשינו התאמות לעבודות שלהם, ואז בעצם מיצענו בין העבודות, וזו בסוף הייתה התוצאה שאיתה אנחנו משתמשים. זאת אומרת שאם היינו עושים את העבודה בלי לדבר עם הגופים, המספרים היו הרבה הרבה יותר נמוכים, כי זה היה גם חסר בחלק מהמקומות בנתונים ובמידע שעבר באמצעות העבודות האלה. אז להגיד שאתה לא יודע מאיפה זה הגיע, זה קצת איזשהו סוג של היתממות. זה גם סוג של משהו פופוליסטי להגיד.
<נסים מזרחי:>
אם מותר לי רגע, זה לא מה שאמרתי.
<היו"ר ניסן סלומינסקי:>
לא, אבל אסור לך. אחרי שהוא יסיים, תרשום, ותהיה לך זכות לדבר. אבל זה בסדר.
<אלי דהאן:>
עכשיו, קצת על התהליך עצמו. אז תהליך העיקול בנוי בצורה הזאת: נשלחת בקשת עיקול על-ידי המרכז לגביית קנסות, במקרה שאין חשבון, שזה רוב המקרים, לא נעשית שום פעולה. הפעולה היחידה שנעשית זה פעולה של מחשב שאומרת שאין חשבון, זה ב-87% מהמקרים. אף אחד לא הזיז עט ולא לקח לו שנייה.
<אורי מקלב (יהדות התורה):>
לכמה גופים נשלחו?

<אלי דהאן:>
לכמה גורמים נשלחו? יש סטטיסטיקות מסודרות. זה משהו שאפשר להציג אותו, אבל יש סטטיסטיקות מסודרות למרכז לגביית קנסות. זה גוף מסודר, יש לו את הסטטיסטיקות האלה. 

<אורי מקלב (יהדות התורה):>
אתה יודע? קיבלת את הנתונים? אתה חייב לדעת את זה, אחרת לא הייתי יודע את התוצאה.
<אלי דהאן:>
לא אגיד לך משהו בשלוף, כי זה לא משהו שאני זוכר. זו עבודה שנעשתה ב-2014. אני לא זוכר את כל הנתונים של העבודה הזאת.
<רן מלמד:>
חייבים לראות את הדוח, את העבודה שלהם.

<היו"ר ניסן סלומינסקי:>
הנה, יש כאן את הדוח.

<אורי מקלב (יהדות התורה):>
כשאני אדע ש-87%, כמה אלה שאמרו לא.
<היו"ר ניסן סלומינסקי:>
ענת, זה מצגת או דוח?
<ענת הר אבן:>
יש אותה במייל.

<אלעזר שטרן – המחלקה המשפטית:>
זה הדוח המלא או שזה מצגת?
<היו"ר ניסן סלומינסקי:>
אפשר יהיה לקבל את הדוח?

<ענת הר אבן:>
אפשר לקבל את הדוח.

<רן מלמד:>
אפשר להעלות אותו לאתר של הוועדה? זה יהיה מצוין.
<אלי דהאן:>
אפשר לשלוח גם את הדוח. בשמחה. רק להסביר רגע את התהליך שעובר.

<אורי מקלב (יהדות התורה):>
אני לא מתמטיקאי, אבל אם הגעתם לתוצאה של 87%, זה אומר ששלחתם את זה מינימום לחמישה-שישה גופים.
<אלי דהאן:>
ה-87% לא קשורים לכמה נשלחו.
<אורי מקלב (יהדות התורה):>
זה כן קשור. אני רוצה עכשיו לאשר שני שקלים על כל עבודה, זה אומר - - -

<אלי דהאן:>
זה אומר שב-87% מהמקרים לאותו חייב אין חשבון באותו בנק. זאת המשמעות.

<אורי מקלב (יהדות התורה):>
יפה.

<היו"ר ניסן סלומינסקי:>
אורי, אתם מדברים על שני דברים.

<אלי דהאן:>
זה שני דברים שונים.
<היו"ר ניסן סלומינסקי:>
אורי, אתם מדברים על שני דברים שונים. לך חשוב לכמה בנקים. הוא מדבר כרגע על נתון סטטיסטי.
<אורי מקלב (יהדות התורה):>
אבל אני עושה חשבון ש-87% - - - 
<היו"ר ניסן סלומינסקי:>
נגיע לזה. אבל קודם כול בוא נשמע אותו, ואחר כך נגיע לכמה שלחו.

<אורי מקלב (יהדות התורה):>
כל אחד מגיע מההיבט שלו.
<היו"ר ניסן סלומינסקי:>
לא, כי אם היו עושים והיו יודעים, כמו שנניח הסביר שאול מרשות המיסים, ששולחים רק למי שהם יודעים שיש לו חשבון, אז זה לא היה 87%, זה אפס אחוז שמדבר והיה 100% של בדיקה. אבל בוא נתקדם אתו ונראה, אחר כך נשאל.

<אלי דהאן:>
אוקיי. במקומות שבהם יש חשבון, יש בדיקה מאוד קטנה של מה יש בחשבון. עכשיו, בחלק מהמקרים אין מה לעקל. ב-8% מתוך אותם 13% שנשארו אין מה לעקל, יש יתרת חובה או משהו כזה. זאת אומרת, זו גם בדיקה מאוד מאוד פשוטה, אין מה לעקל. 

נשארו לנו עכשיו עוד סך הכול סדר גודל של 5%, ועכשיו יש פה בדיקה שהיא קצת יותר מורכבת. בודקים איזה פטורים יש, אם זה כספים של קטינים או כל מיני דברים כאלה, שזו סדרה מאוד מאוד סגורה של בדיקות שנדרשים לבצע. וברוב המקרים אין פטורים, פחות מאחוז – אין פטורים. בנתונים של המרכז לגביית קנסות זה 0.25%.
<אורי מקלב (יהדות התורה):>
את כל הבדיקה המחשב עושה?
<אלי דהאן:>
לא. אני מדבר אתך עכשיו אחרי שיש חשבון, זה בדיקות ידניות.

<אורי מקלב (יהדות התורה):>
אני שואל אותך. הבנתי מה שאתה מדבר, אבל אני שואל אותך, אתה צריך להגיד כן או לא.

<אלי דהאן:>
עכשיו, אם אין פטורים, זאת אומרת שמכאן ואילך ניתן לבצע עיקול, ופה יש כל מיני פעולות טכניות שמבוצעות, שזה גם הלקיחה של הסכום שנדרש וההעברה שלו, אם זה במסב - - -
<אורי מקלב (יהדות התורה):>
נניח שהחשבון במינוס ואין מה לעקל. זהו, אז העיקול מבוטל? או שאומרים: עכשיו הוא במינוס, ב-1 בחודש הוא יהיה בזכות. אז הוא נשאר. 

<ענת ברקו (הליכוד):>
והוא ימשיך לצבור ריבית.

<ענת הר אבן:>
העיקול תקף שלושה חודשים. ולכן הבנק, חלק מהטענות שהם העלו, שזה שהעיקול הוא ביתרת חובה זה לא פוטר אותם מעבודה ומעקב אחרי החשבון.
<היו"ר ניסן סלומינסקי:>
לעקוב אחריו ולראות.

<אורי מקלב (יהדות התורה):>
90 יום, בסדר. אבל בתוך ה-90 כל חודש בודקים, כל הזמן זה נבדק.
<היו"ר ניסן סלומינסקי:>
לא רק כל חודש, יכול להיות שברגע שהוא נכנס ומגיע לזכות, יכול להיות שהמחשב מסמן.
<אורי מקלב (יהדות התורה):>
ואז צריך לבדוק אותו, האם זה סכום שאפשר לעקל אותו או אי-אפשר לעקל אותו? האם זה בפטורים או לא בפטורים?

<היו"ר ניסן סלומינסקי:>
כן. עכשיו אתה רק מצדיק למה לגבות יותר כסף.
<אורי מקלב (יהדות התורה):>
לא משנה. קודם כול צריך לתת את התמונה האמיתי, ואחרי זה צריכים לראות. אני רק אומר לך את זה כדי לשנות את השיטה, ואז יכול להיות שנפתור הרבה בעיות. אם נפעל בהיגיון ובצורה ממוקדת, אז יכול להיות שנפתור את כל הבעיות. אני לא רק מדבר על שני שקלים, אני מדבר גם על השיטה, על הגישה הזאת, מה גורם העיקול.
<היו"ר ניסן סלומינסקי:>
אוקיי. הלאה.

<אלי דהאן:>
כל התהליך הזה נבדק אל מול זמני עבודה בפעולות הידניות, איזה זמני פעולה יש לכל אחת ואחת מהפעולות האלה בתוך התהליך הזה. התמחיר הוא תמחיר ABC, זה Activity Base Costing, אתה בעצם צובע את כל מה שאתה יכול לזהות כפעולות שמבוצעות, אתה מכמת אותן ומתמחר אותן, ואוסף אותן כלפי מעלה. בסוף לזה אתה מוסיף את העלויות הקבועות, שהן עלויות שיהיו בכל מקרה. ולזה אתה מוסיף תקורות ורווח, גם הוספנו במקרה הזה רווח. הדברים האלה מצטברים בסופו של דבר למחיר.

זאת אומרת, כשאין חשבון העלויות הן רק העלויות הקבועות שמתחלקות על פני כמות העיקולים שבוצעה במצב של אין חשבון. ובמקרה שיש חשבון, זה כמות העיקולים שהיה באין חשבון מול הפעולות.
<היו"ר ניסן סלומינסקי:>
בדקתם גם את השחרור של העיקול?
<אלי דהאן:>
יש תמחור גם של השחרור של העיקול.

<היו"ר ניסן סלומינסקי:>
כי אני מבין, ככה סיכמנו, שבתוך הסכום הזה יש גם עד הסוף, כלומר כולל השחרור של העיקול כשהאיש שילם. כל זה נכנס בחשבון אצלכם?
<אלי דהאן:>
כן. זה הכול משוקלל.
<אלעזר שטרן – המחלקה המשפטית:>
יש לי שאלה: למה הוספתם רכיב של רווח? הרי מדובר פה על דבר שאמור לכסות עלויות, לא להרוויח.
<היו"ר ניסן סלומינסקי:>
הבנק עובד בחינם? הבנק לא עובד בחינם.
<אורי מקלב (יהדות התורה):>
מה, הוא עובד בחינם? הוא רוצה כסף.

<אלעזר שטרן – המחלקה המשפטית:>
מה זה עובד בחינם? רשות שלטונית הטילה עליו לעשות משהו, אז עושים את העלויות - - -

<היו"ר ניסן סלומינסקי:>
הוא צריך להרוויח.

<אלעזר שטרן – המחלקה המשפטית:>
יש הבדל בין לכסות עלויות - - - 
<היו"ר ניסן סלומינסקי:>
אם לא יהיה לו רווח – לא, לא, זה שצריך להיות לו רווח מסוים זה בסדר.

<ענת ברקו (הליכוד):>
למה?

<היו"ר ניסן סלומינסקי:>
אתה מטיל עליו לעשות עבודה.
<אלעזר שטרן – המחלקה המשפטית:>
אתה מכסה לו את העלויות. אם זה היה אדם אחד, מילא, אבל מאחר שזה 17,000,000 פעולות כאלה בשנה - - - 

<אלעזר שטרן – המחלקה המשפטית:>
הוא צריך לעשות פעולה שהשלטון מחייב אותו לעשות. אז צריך לכסות את העלויות שלו.
<היו"ר ניסן סלומינסקי:>
מה, הבנק צריך לעבוד בחינם?
<ענת ברקו (הליכוד):>
אבל לא להרוויח מזה. לכסות את ההוצאות שלו.

<היו"ר ניסן סלומינסקי:>
למה לא צריך להרוויח?

<רן מלמד:>
הבנקים הרי מגישים למפקח על הבנקים דברים שהם צריכים. הם לא מקבלים על זה כסף.
<היו"ר ניסן סלומינסקי:>
מהבחינה הזאת, עזבו. באמת, תרדו. יש מקומות שהייתי מסכים שיורידו מהרווחים שלהם, אבל פה? אני לא יודע כמה לקחו, אבל שהבנק צריך להרוויח אם הוא עושה עבודה ומשקיע בדברים. מה אתם רוצים? בשביל זה הוא - - -
<נסים מזרחי:>
זה טעות, זה לא כלול. הרווח לא כלול בתעריפים.
<היו"ר ניסן סלומינסקי:>
הוא אומר שכלול.

<נסים מזרחי:>
לא כלול.

<היו"ר ניסן סלומינסקי:>
אבל אם תהיה לך זכות דיבור. אם תדבר עוד פעם ועוד פעם, זה לא ייחשב.
<אלי דהאן:>
לא קראת את העבודה.
<אורי מקלב (יהדות התורה):>
אבל מה שחסר - - - 

<רן מלמד:>
מעניין אם המחשבים מקבלים שכר עידוד גם.

<אורי מקלב (יהדות התורה):>
- - מה קורה כשיש חמישה חשבונות, איך זה עובד. נניח חמישה חשבונות בזכות. חשבונות זה יכול להיות גם ביטוח וזה יכול להיות גם - - - 

<ענת ברקו (הליכוד):>
תגבו מכל אחד בנפרד.

<רן מלמד:>
19 שקל כפול 5.

<אורי מקלב (יהדות התורה):>
איך זה עובד בכלל? כל בנק בודק מה יש לו?

<ענת ברקו (הליכוד):>
זה הגזמה. לא צריך לתת להם להרוויח אגורה.
<היו"ר ניסן סלומינסקי:>
אבל זה לא קשור לרווח, ה-19 זה לא רווח.

<ענת ברקו (הליכוד):>
אבל גם ה-19 זה לא צריך. זה צריך להיות - - -

<נסים מזרחי:>
הוא מטעה.
<היו"ר ניסן סלומינסקי:>
אתה יכול להצביע ותקבל זכות דיבור. אבל אני לא מבין מה אתה רוצה, שאתה תדבר תוך כדי זה שהוא מדבר? אני מתפלא עליך, באמת.

<ענת ברקו (הליכוד):>
למה לא 19 לכל הפעולות?
<אורי מקלב (יהדות התורה):>
אצל כל בנק בנפרד. כל אחד רוצה להרוויח.

<ענת ברקו (הליכוד):>
בסדר, אז זה מה - - -

<היו"ר ניסן סלומינסקי:>
לא, אבל ה-19 זה לא הרווח. תורידי את הרווח. במקום 19.5 יהיה 19. תורידי את הרווח, הרווח הוא שולי פה, הסכום עצמו זה על העבודה.
<ענת ברקו (הליכוד):>
למה כל אחד בנפרד?
<היו"ר ניסן סלומינסקי:>
זו השאלה ששאלנו מהתחלה. זו השאלה שדיברנו עליה מהתחלה.

<ענת ברקו (הליכוד):>
זו הגזמה.

<היו"ר ניסן סלומינסקי:>
אבל בואו רגע, תנו להם להתקדם.

<אורי מקלב (יהדות התורה):>
אבל אם כבר הוא דיבר, אולי הוא בדק. אומנם הוא בדק את זה בשביל המרכז, ואולי הם לא בדיוק הדוגמה הטובה.
<היו"ר ניסן סלומינסקי:>
הם לא הדוגמה הטובה.

<אורי מקלב (יהדות התורה):>
אבל כמה חשבונות ראיתם שיש בכמה בנקים? עשיתם בדיקה? פילחתם?
<היו"ר ניסן סלומינסקי:>
בנקים או חברות ביטוח.

<אלי דהאן:>
אז אגיד לך משהו לגבי מה שאני מכיר. אני מכיר את הגוף הזה שנקרא המרכז לגביית קנסות די טוב, ממה שאני מכיר את העבודה שנעשית שם הם לא שולחים את זה לכל הגופים ונקווה לתפוס, הם עושים את זה מאוד ממוקד.
<היו"ר ניסן סלומינסקי:>
הם לא דוגמה למה שמציק לנו.

<אלי דהאן:>
אבל אנחנו בדקנו את הגוף הזה.

<היו"ר ניסן סלומינסקי:>
בסדר, מאה אחוז.

<אלי דהאן:>
מה שענת אמרה פה, הם שולחים לגופים הגדולים, ויש תהליך סדור למה שולחים.
<אורי מקלב (יהדות התורה):>
כמה, אתה יודע?
<אלי דהאן:>
שוב, זה משהו שצריך - - - 

<רן מלמד:>
אתם שולחים לכל חברות הביטוח הגדולות?
<היו"ר ניסן סלומינסקי:>
רן, רק שנייה.

<אלעזר שטרן – המחלקה המשפטית:>
היא אמרה: ארבעת-חמשת הבנקים הגדולים.

<אורי מקלב (יהדות התורה):>
הוא אמר בעוד גופים.

<ענת ברקו (הליכוד):>
ממש לא להרבה.

<היו"ר ניסן סלומינסקי:>
כן, מה שמך?

<ברק מעתוק:>
ברק מ"תבור כלכלה ופיננסים". יש נתונים אבל הם טיפה מטעים, הנתונים הם לגבי הוצל"פ. אם אנחנו מדברים, סך הכול בקשות בתשלום של 5,000,000 בשנה, ומלאי התיקים הוא כ-2,500,000 מיליון תיקים. אז מדובר בקשות בתשלום לתיק. אבל הנתון הזה טיפה מטעה כי לא כל התיקים הם פעילים. לכן הנתון כנראה יהיה טיפה יותר גבוה.
<אלעזר שטרן – המחלקה המשפטית:>
אבל זה ממש נתונים מטעים, כי הוצאה לפועל זה לא מתאים לפה.

<ברק מעתוק:>
נכון. ציינתי בתחילת דברי שהנתונים מטעים.

<אלעזר שטרן – המחלקה המשפטית:>
מי שמפעיל את ההוצאה לפועל זה אדם פרטי, ופה זה משהו אחר. קשה מאוד לגזור משם.

<ברק מעתוק:>
אבל אלה הנתונים שיש לנו.

<היו"ר ניסן סלומינסקי:>
וזה גם ממוצע, אז לכן קשה.

<ברק מעתוק:>
זה ממוצע על כל מלאי התיקים, ולכן הנתון הזה מטעה. מראש אני אומר.
<היו"ר ניסן סלומינסקי:>
טוב. יש לכם עוד מה להוסיף? אז תודה. עכשיו, השקלול של כל זה נתן לכם כמה – 19?
<אלי דהאן:>
2 שקלים לאין חשבון ו-19 שקלים ליש חשבון. ובאמת אשמח אם יקראו את העבודה, ואחר כך יגיבו אנשים.
<היו"ר ניסן סלומינסקי:>
בסדר. אני מבקש רק שתעבירו את זה לוועדה. ואנחנו נשים את זה באתר של הוועדה, אז כל אחד שירצה יוכל לראות את זה.

<ברק מעתוק:>
עוד משהו אחד לציין, הם כבר יטענו שלא לקחנו בחשבון את הרווח, אבל הלכנו לקראתם. ביצענו בעצם את הממוצע בין שלוש השיטות, ולקחנו את הגבוה מבין הממוצע כולל הרווח לבין כל אחד מהתמחור שיתקבל בשלוש השיטות ללא רווח. ויצא שאחד הגבוהים הוא באמת ללא רווח, אבל האלטרנטיבה הייתה לקחת את הממוצע כולל רווח שהיה נמוך יותר.
<אורי מקלב (יהדות התורה):>
אז כמה זה היה בלי רווח? שנדע מזה כמה רווח. כמה שקללתם את הרווח? תגידו לנו ככה במספר הנמוך אפילו, אם זה היה בלי רווח כמה זה היה? שנדע.
<אהרון ברזל:>
מה זה רווח?
<ברק מעתוק:>
הממוצע של שלוש השיטות, עבור אין חשבון יצא לנו 1.6, ועבור יש חשבון 17.9.
<קריאה:>
לא, בלי רווח.

<ברק מעתוק:>
לא, זה הממוצע כולל רווח.
<אורי מקלב (יהדות התורה):>
באין תגובה לקחתם 20%, ובשיש תגובה לקחתם 15%.
<אלי דהאן:>
בשני המקרים זה 15% רווח.

<אורי מקלב (יהדות התורה):>
1.6 מ-2?

<ברק מעתוק:>
1.4 לעומת 1.6, ו-15.6 לעומת 17.9.

<אורי מקלב (יהדות התורה):>
בלי זה זה היה 1.6, ולקחתם 2.

<אלי דהאן:>
זה מספרים מעוגלים.

<היו"ר ניסן סלומינסקי:>
עוד מעט נגיע לעיגולים.

<ענת ברקו (הליכוד):>
מעוגלים כלפי מעלה כמובן.
<היו"ר ניסן סלומינסקי:>
רגע, תיכף.

<אורי מקלב (יהדות התורה):>
הייתי מבקש ממך, אדוני היושב-ראש, להעביר את הנתונים האלה לממ"מ, ושהוועדה תבקש עבודה של הממ"מ בנושא הזה. שתיקח גם את החברה הזאת, ואז תוכל גם לגבי גופים אחרים. זה הרי מסמך מקצועי, אני לא רוצה להיות לא מקצועי.
<היו"ר ניסן סלומינסקי:>
לא הייתי לוקח חברה מקצועית, שהממ"מ יעשה עליה ביקורת.

<אורי מקלב (יהדות התורה):>
לא עליה ביקורת, אבל זה בסיס.
<היו"ר ניסן סלומינסקי:>
לא, אנחנו יכולים לבקש לעשות על כולם.

<אורי מקלב (יהדות התורה):>
כן. לקחת את הגדולים.

<היו"ר ניסן סלומינסקי:>
זה משהו אחר, אבל לא לעשות עליהם כאילו את הביקורת.

<ענת הר אבן:>
היו לנו על השולחן שלוש חוות דעת משלושה גופים כלכליים שונים. כמובן שזה הגוף שהיה מטעמנו, וחברות הביטוח ואיגוד הבנקים הביאו חוות דעת שלהם עם סכומים פי שניים ופי שלושה.
<אורי מקלב (יהדות התורה):>
אה, הם גם עשו עבודה?

<היו"ר ניסן סלומינסקי:>
כן, אז הוא הסביר - - -

<אורי מקלב (יהדות התורה):>
ואני אומר, בשביל הממ"מ, אתם לא בדיוק האינדיקציה הנכונה. יש אפשרות לאשר רק למרכז?
<היו"ר ניסן סלומינסקי:>
תיכף נראה. בוא נראה איפה אנחנו מגיעים. כן.
<נסים מזרחי:>
קודם כול, אני רוצה להעיר לפתיחה שלו, מה שאמרתי זה שהגשנו עבודה והנתונים לא מקובלים. לא אמרתי - - -
<היו"ר ניסן סלומינסקי:>
אתה מייצג את חברות הביטוח, את איגוד חברות הביטוח מה שנקרא?
<נסים מזרחי:>
כן. השתתפתי בישיבות. אז הם הגישו עבודה, ואנחנו הגשנו עבודה, והבנקים הגישו עבודה. ואמרנו שאנחנו לא מסכימים לנתונים שלהם. לא אמרתי שום דבר - - -
<אלי דהאן:>
דיברתי על החבר שלך.
<אורי מקלב (יהדות התורה):>
לנתונים או לסכומים? למה לא הסכמתם, לנתונים או לסכומים?

<נסים מזרחי:>
לסכומים.

<אורי מקלב (יהדות התורה):>
כשאתה אומר נתונים זה משהו אחר.

<נסים מזרחי:>
זה דבר אחד. עכשיו, ברור שאם שיטת העבודה היא כזאת שמגיעה לסכומים כאלה, אז יש להניח שמשהו בשיטת העבודה גם לא. אבל לא רוצה להיכנס לפרטים בקטע הזה. אז זה לגבי ההערה הראשונה.
ההערה השנייה, לא הבנתי איזה ממוצע עשיתם, הממוצע של העבודות שלנו עם העבודה שלכם? כי אם אני מסתכל על העבודה שלכם, עם מרווח זה 21.28 שקל, ובלי מרווח זה 18.5. אז אני לא מבין מה אמרת, למה התכוונת.
<אורי מקלב (יהדות התורה):>
שלחו לחברת ביטוח ועשו שמה עיקול. מדובר על חשבון אחד? או שיכול להיות בתוך חברת ביטוח, אותו אדם יש לו חברת ביטוח אחת, יכולים להיות כמה חשבונות – קרן השתלמות - - -
<אהרון ברזל:>
לא, אחת.
<אורי מקלב (יהדות התורה):>
זה אחד תופס את הכול?

<קריאה:>
כן.

<אורי מקלב (יהדות התורה):>
ואז כל מה שמדברים על עלות, מדברים על אחד. גם אם יש לו כמה חשבונות, יכול להיות - - -
<אהרון ברזל:>
חשבונות, תביעות, הכול.
<נסים מזרחי:>
יש לו ביטוח רכב עם תביעות, יש לו ביטוח חיים.

<אורי מקלב (יהדות התורה):>
מתוך מה שאתם עשיתם, זו חברה אחת על פי רוב או שזה כמה חברות? כשנניח המרכז שולח, הוא שולח לכל חברות הביטוח או לשלוש חברות ביטוח?
<נסים מזרחי:>
אני לא יודע, כי עוד לא התחלנו לעבוד איתם.

<ענת הר אבן:>
כן. האמת, המרכז עוד לא שולח לחברות הביטוח.
<נסים מזרחי:>
כרגע לא, אנחנו בשלבי טסט.
<אורי מקלב (יהדות התורה):>
אבל מגופים אחרים שאתם מקבלים. נניח, ממי אתם כן מקבלים? מהשלטון המקומי?

<נסים מזרחי:>
למשל הם שולחים לכמה חברות.

<אורי מקלב (יהדות התורה):>
השלטון המקומי.

<נסים מזרחי:>
שוב, הם לא שולחים לכל 13 חברות הביטוח.
<אורי מקלב (יהדות התורה):>
אז לכמה הם שולחים? מה אתם יודעים?

<נסים מזרחי:>
אני לא יודע לענות. לא בדקתי את זה. אני יכול לבדוק את זה.
<היו"ר ניסן סלומינסקי:>
דרך אגב, לעיריית תל-אביב יש מחלקה, יש להם סמנכ"ל שאחראי על זה, עשה רושם מאוד רציני. הם עובדים על זה בלי גופים פרטיים.
<אורי מקלב (יהדות התורה):>
אבל הוא שולח לכמה חברות?

<היו"ר ניסן סלומינסקי:>
לא יודע להגיד.

<אורי מקלב (יהדות התורה):>
אם יש לו חשבון חניה, חוץ מהבנקים לכמה - - -
<היו"ר ניסן סלומינסקי:>
אני לא יודע להגיד.

<אורי מקלב (יהדות התורה):>
לא אתה, אתה לא יודע, אבל הוא אומר שהוא יודע.
<היו"ר ניסן סלומינסקי:>
לא, הוא אומר שהוא לא יודע.

<אורי מקלב (יהדות התורה):>
הוא אומר שהוא כן יודע. הוא אומר שעיריית תל-אביב שולחת לכמה חברות. הוא לא יודע כמה, אבל הוא יודע שהיא שולחת.
<נסים מזרחי:>
אני רק רוצה להוסיף בעניין הזה. בפקודת המיסים (גבייה) יש למעשה הוראה שברגע שיש יתרה זה מימוש אוטומטי. וזו דרך אגב אחת ההצעות, לא לעשות שימוש אוטומטי. ואז אם אתה תופס לו נניח בשלושה בנקים, לצורך העניין, אז הם לא צריכים להעביר כסף ישר משלושת הבנקים, אלא שהגוף שמעקל בבקשה יבחר את אחד מהם ויממש רק שם את ה-100 שקל, ולא יממש ויתחיל להחזיר. זאת אחת ההצעות. ודרך אגב, זאת השיטה שלנו עם עיריית תל-אביב. למרות שזו פקודת המיסים (גבייה), סיכמנו שהם בודקים, נניח תפסו בשתי חברות ביטוח, הם לא שולחים מימוש לשתי חברות הביטוח, הם שולחים רק לאחת מהן, שיבחרו.
<ענת ברקו (הליכוד):>
מי יבחר?
<נסים מזרחי:>
הם. אני לא יכול לבחור בשבילם.

<ענת ברקו (הליכוד):>
לא היו טעויות שהם שלחו לשתי חברות? לא היו מקרים כאלה?
<אהרון ברזל:>
זה אחריות שלהם.
<היו"ר ניסן סלומינסקי:>
אני רוצה אבל להבין, לפעמים לאדם יש נניח איזה תוכניות בחברות הביטוח, שאם אתה מושך משם כסף, אתה פוגע לו בסכומי ענק לעוד 20 שנה או משהו כזה.
<אהרון ברזל:>
אני מבטל לו ביטוח.
<היו"ר ניסן סלומינסקי:>
אז איך אתם יכולים להוריד לו נניח - - - 

<אורי מקלב (יהדות התורה):>
ואוסיף על השאלה של היושב-ראש: האם יכול להיות מצב שאין מימוש בחברות ביטוח?
<נסים מזרחי:>
שאין מימוש? בוודאי.

<אורי מקלב (יהדות התורה):>
למה? הרי יש תמיד כסף שם, זה הרי לא מינוס בבנק. זה מתאים למה שאומר היושב-ראש, שאי-אפשר לקחת - - -
<אהרון ברזל:>
לא ניתן לממש באותו מועד, כמו פנסיה למשל.
<אורי מקלב (יהדות התורה):>
אז אפשר לקחת או אי-אפשר לקחת מהפנסיה.

<אהרון ברזל:>
אי-אפשר.

<היו"ר ניסן סלומינסקי:>
לא, אתה יכול לקחת ולפגוע בו בסכומי ענק אחר כך.
<אהרון ברזל:>
או פיצויים.

<היו"ר ניסן סלומינסקי:>
זה יותר גרוע. לכן אני אומר.

<ענת ברקו (הליכוד):>
אתם עושים את זה? ואז זה פוגם בתוכנית והוא יוצא - - -
<אהרון ברזל:>
לא, לא עושים. לא ניתן לממש באותו מועד.
<ענת ברקו (הליכוד):>
לא ניתן.

<נסים מזרחי:>
יש לי פוליסות ביטוח מנהלים משנת 1900 בתנאים מועדפים, והיום אם אני פוגע בו אין רברס.

<היו"ר ניסן סלומינסקי:>
נכון. אז אסור לפגוע בזה.

<נסים מזרחי:>
זה מה שהתכוונתי כשאמרתי שהבדיקה בבנקים – יש יתרה, אין יתרה, וזה בצ'יק מעבירים, זה נחמד. בחברת ביטוח צריך לבדוק לעומק.
<היו"ר ניסן סלומינסקי:>
אמת.

<אהרון ברזל:>
יש משמעויות.

<נסים מזרחי:>
קודם כול, מה הסכום הפנוי שלו? כי לכל תקופת הפקדה יש שיעורי מס שונים. אז צריך לבדוק את זה בצורה ידנית. וגם צריך לבחון טוב טוב, לפנות אליהם ולהגיד להם: רבותי, תפגעו בו, תבדקו שוב אם אין טעות, לפני שאתם פוגעים בו פגיעה בלתי ניתנת - - -
<היו"ר ניסן סלומינסקי:>
כי הפגיעה היא לא 100 שקל.

<אהרון ברזל:>
אז מבטלים לו ביטוח עם "ריסקים".
<אורי מקלב (יהדות התורה):>
לפעמים יכול להיות שיש חוב, אבל לא בסדר הגודל שהם מדברים עליו. 
<היו"ר ניסן סלומינסקי:>
לא, בתוכנית ביטוח, אם אתה נניח פוגע בתשלום מסוים עכשיו, שאתה מוריד לו את זה, אחר כך זה הסכום הזה יפגע לו אחר כך במימוש, זה יהיה סכום הרבה הרבה יותר גדול שנפגע. 

<אורי מקלב (יהדות התורה):>
אבל גם כשיבדקו טוב טוב את החוב, מה שהוא אומר, לא פעם הוויכוח הוא גם על גודל החוב, לא רק על אם יש חוב או אין חוב.
<היו"ר ניסן סלומינסקי:>
טוב, זה משהו אחר, זה סיפור בכל המקומות.

<אורי מקלב (יהדות התורה):>
זה לא אצלכם, אבל זה ברשויות המקומיות בהחלט קיים.

<נסים מזרחי:>
עם ביטוח לאומי סיכמנו שביטוחי חיים מהסוגים האלה, ביטוחים מנהלים, הם לא מממשים. הם יודעים שיש, הם מחכים, הם לא מממשים, כדי לא לפגוע חס וחלילה עקב טעות או עקב כל דבר אחר.
עכשיו, כל הבדיקות האלה לא מובאות בחשבון בעבודה, הם הסתכלו כמו בבנקים. מה הבעיה? מממשים ושולחים. אבל זה לא, צריך לבדוק טוב טוב לפני שפוגעים במבוטח. וזה הכול עלויות.
<אורי מקלב (יהדות התורה):>
צריך לקחת בחשבון, אדוני היושב-ראש, שהעיקול עצמו – נעזוב רגע את המרכז – זה יכול להיות ההידברות הראשונה שיש בין החייב לבין המחייב לאחר מינימום, יכול להיות גם שבע שנים, שש שנים, שבכלל לא דיברו אם בכלל דיברו. אבל יכול להיות שהדיבור הראשון שיש לו זה העיקול. זה לא שהיה לפני זה משא ומתן, הרבה שנים ודאי. זה השלב שהם עושים את העיקול.
<היו"ר ניסן סלומינסקי:>
לא, זה אסור.

<אהרון ברזל:>
אז צריך לשנות את החוק, לבטל את הפקודה אולי.
<אלעזר שטרן – המחלקה המשפטית:>
אדרבה ואדרבה.
<אורי מקלב (יהדות התורה):>
גם אם לא - - - את ההשלכות נצמצם.

<היו"ר ניסן סלומינסקי:>
זה החלום הרטוב של כל כך הרבה ח"כים – לבטל. אבל מצד שני יש לזה השלכות גדולות.

<אהרון ברזל:>
נשמח. אנחנו לא צריכים את זה, לא 20 שקלים ולא 40 שקלים.
<היו"ר ניסן סלומינסקי:>
לא, יש בעיות אחרות אם אתה מבטל את זה. זה לא פשוט. קודם כול, אתה ממוטט את הרשויות המקומיות. זה לא פשוט.
<אורי מקלב (יהדות התורה):>
גם כשהיה אחד ההישגים - - -

<אהרון ברזל:>
כמו שהחברים מדברים פה זה לא כדאי, כי 87% זה שלילי, ומתוך החיובי זה רק 8%. אז אולי באמת לא כדאי.
<היו"ר ניסן סלומינסקי:>
לא, זה רק אצלם. ברשויות זה לא ככה, ואולי במקומות אחרים זה לא כך.
<אורי מקלב (יהדות התורה):>
אם המרכז, שהוא הרבה יותר ממוקד, עם כל זה 87% התשובה הייתה שאין להם שום מימוש, דהיינו שזה היה עיקולים - - -
<היו"ר ניסן סלומינסקי:>
במקומות אחרים זה יכול להיות יותר אפילו.

<אורי מקלב (יהדות התורה):>
הרבה יותר. במרכז זה כזה אחוז גבוה. תחשוב על מה אנחנו מדברים עכשיו.

<היו"ר ניסן סלומינסקי:>
כן, נכון.

<ענת הר אבן:>
המרכז לא יודע מי זה החייב.

<היו"ר ניסן סלומינסקי:>
רגע, ענת, תנו לנסים. נסים, כן, בבקשה.

<אורי מקלב (יהדות התורה):>
אבל בכל אופן, 85 הבנקים, בלי חברות ביטוח כרגע.

<נסים מזרחי:>
דיברו החברים שהם עשו ממוצע. אני מסתכל על הדוח הראשוני, כולל מרווח לבנקים או לחברות – 2.78 שקל, סך הכול לתשלום בגין סף חיובי – 21.28. עכשיו, בעבודה הסופית או בתקנות הם הורידו את ה-2.78 ונשאר 18.5. וזה בדיוק מה שיש פה, אני לא מבין על איזה ממוצע הם דיברו.
<היו"ר ניסן סלומינסקי:>
טוב. שאול, אתה רצית להגיד משהו?
<ענת ברקו (הליכוד):>
ואז את ה-18.5 עיגלו למעלה.

<נסים מזרחי:>
ושמה זה אחוזים יותר גבוהים.
<שאול כהן:>
עוד מילה אחת, שצריכים גם כן לזכור שזה אינטרס של המדינה שתהיה את ההתקשרות הזאת עם הבנקים, כי אם זה לא יהיה בתקשורת אלקטרונית זה יהיה ידני. ואז עד שהעיקולים יגיעו, עד שהם ייבדקו, עד שיעבירו את הנתונים וכדומה, לפעמים לא יהיה תוקף למשמעות של הטלת העיקול. חשוב שגם זה יעמוד מול העיניים.
<היו"ר ניסן סלומינסקי:>
בסדר. נציג הבנקים.

<רפי רוס:>
קודם כול, כללית לנושא הדיון, סטינו מהדיון בעצם. כי הדיון היה התשלום לצד ג', לא באיזה תנאים אפשר להטיל עיקול, מימוש וכל הדברים האלה, שהוא דיון חשוב, אבל הוא לא – גם השחקן הכי גדול פה לא נמצא, שזה מרכז השלטון המקומי, תאגידי המים, שהם היום בעצם הרוב בפקודת המיסים (גבייה). הם לא נמצאים. ולכן סטינו באיזשהו מקום.
<ענת ברקו (הליכוד):>
תאגידי מים?

<היו"ר ניסן סלומינסקי:>
מים והרשות המקומית.

<רפי רוס:>
כן, תאגידי מים זה נוסף על השלטון המקומי. מה שהדיון אמור היה לדון זה על הסכום שמגיע לצד ג', לא באיזה תנאים מטילים עיקולים וכמה מטילים עיקולים, למרות שבשלטון המקומי יש להם קצת בעיה, כי יש להם הסכם שחתומים עם הבנקים, שבו הם משלמים היום לבנקים, מקבלים מהם כסף. אבל בגלל שהתקנות עברו, שהם יכולים לחייב את החייב רק בשמונה שקלים, בעצם זה מהווה אצלם איזה מה שנקרא מרסן את כמות צווי העיקול שהם מטילים, כי הם לא יכולים לגבות - - - 
<אורי מקלב (יהדות התורה):>
כמה הם משלמים לבנקים?

<רפי רוס:>
לפי ההסכם 2.21 שקלים.
<אורי מקלב (יהדות התורה):>
בין אם היה מימוש, בין אם לא היה מימוש?

<רפי רוס:>
לא, 2 שקלים אם אין חשבון, 21 שקלים אם יש חשבון.
<אורי מקלב (יהדות התורה):>
זה היום הרשות משלמת?

<רפי רוס:>
זה הסכם שהשלטון המקומי עשה עם איגוד הבנקים, כשזה מתבסס על התקנות של ההוצאה לפועל המקוריות של השופט בר-אופיר, שקבע בזמנו 2 שקלים ו-25 שקלים. בזמנו הייתה ועדה כמה מגיע החזר לבנקים.
<אורי מקלב (יהדות התורה):>
מה זה בזמנו?
<רפי רוס:>
בערך עשר שנים, משהו כזה.

<היו"ר ניסן סלומינסקי:>
כשהשקל לא היה שקל.

<רפי רוס:>
לא, השקל היה שקל. אני כבר הייתי כששקל היה שקל.
מה שכן, אנחנו גם פה לא כל כך מסכימים עם הנושא של "תבור", במיוחד הרווח זה איזה מין פילטר בפנים לנסות לאזן קצת בינינו.
<היו"ר ניסן סלומינסקי:>
ההצעה פה היא בשבילכם מצוינת.
<רפי רוס:>
לא, עיקר הוויכוח בינינו היה בנושא של כמה זמן מעקב. אבל לצורך העניין אנחנו מסכימים לסכומים שהציעו. המדינה הציעה 2 שקלים ו-19. אנחנו לא אוהבים את זה.
<היו"ר ניסן סלומינסקי:>
מה זה לא אוהבים? חתמם על הסכם על 21 שקל אתה אומר.

<רפי רוס:>
אבל את זה חתמנו ב-2006.
<ענת ברקו (הליכוד):>
אז יש לכם הרעת תנאים?

<רפי רוס:>
יש הרעת תנאים. כן, יש הרעת תנאים.
<היו"ר ניסן סלומינסקי:>
לא, הוא לא מסכים.

<אורי מקלב (יהדות התורה):>
הוא כן מסכים, הוא אומר שהוא מסכים.

<היו"ר ניסן סלומינסקי:>
אני יודע. אני אומר רק שהוא מסכים שיש לו הרעת תנאים, והוא מסכים.

<רפי רוס:>
ואני עדיין מצהיר, כפי שהצהרתי לדודו רותם ז"ל, שאני מוכן לא לקבל צווי עיקול. אל תשלמו. הבנקים מפסידים על צווי עיקול. בטח עד הבנקים הבינוניים – כולם מפסידים.
<ענת ברקו (הליכוד):>
אבל תגיד, לא יכול להיות סידור כזה, שלפני ששמים צו עיקול על חשבון בנק של מישהו, שולחים לו התרעה לפני כן?
<ענת הר אבן:>
בוודאי - - - 

<היו"ר ניסן סלומינסקי:>
זה לא קשור אליהם.
<רפי רוס:>
זה לא קשור - - -
<ענת ברקו (הליכוד):>
לא אליהם, אבל אתם. אתם עושים את זה?

<ענת הר אבן:>
אנחנו שולחים דרישה ראשונה בדואר רגיל, מחכים שהוא ישלם את החוב.
<ענת ברקו (הליכוד):>
היום עם הדואר יש בעיה.
<ענת הר אבן:>
אוקיי.

<ענת ברקו (הליכוד):>
נו, אז לא מגיע.

<אורי מקלב (יהדות התורה):>
תשאלי על רשות מקומית, אל תשאלי אותם.

<אלעזר שטרן – המחלקה המשפטית:>
ושוב, ענת, הכול חוזר בסופו של דבר לאותה נקודה, שאתם פועלים בצורה אחת, הרשויות המקומיות - - -
<קריאה:>
גם לפי פקודת המיסים (גבייה).

<אלעזר שטרן – המחלקה המשפטית:>
נכון, אבל אנחנו יודעים שהמציאות בפועל היא שונה.

<ענת ברקו (הליכוד):>
היושב-ראש, אני רוצה לשמוע את התשובה.
<היו"ר ניסן סלומינסקי:>
רק שנייה. הם מוציאים הודעות, הם לא הבעיה שלנו.
<ענת הר אבן:>
אחת בדואר רגיל ואחת בדואר רשום, עם מסירה בפועל. אם הוא לא מקבל, אנחנו לא מתחילים הליכי גבייה.
<היו"ר ניסן סלומינסקי:>
הם בסדר, הבעיה זה הגופים אחרים. לפי פקודת המיסים (גבייה) החברה הפרטית, מה שמותר לה לעשות זה רק דבר אחד: להוציא את ההתראה הראשונה. זהו. אחר כך כל עיקול וכל דבר צריך לעבור דרך הגזבר של הרשות. אבל את ההתראה הראשונה מותר לה, ותמורת זה היא מקבלת כסף. כלומר, חייבת להיות התראה. אם בפועל יש או אם זה מגיע או לא, אבל חייבת להיות התראה, לפחות התראה אחת מסודרת. אבל אני אומר: כל הנושא הזה, אנחנו צריכים להיכנס אליו בגדול. נכנסנו דרך זווית קטנה מה שנקרא, שאנחנו צריכים לסיים אותה עד 12:00.
<ענת ברקו (הליכוד):>
אבל לפני עיקול אין התראה?
<היו"ר ניסן סלומינסקי:>
יש, יש. לא, זה לפני התראה.

<אורי מקלב (יהדות התורה):>
אבל היא שואלת, ברשות מקומית שיש חוב מלפני חמש שנים על דוח של 100 שקלים.
<ענת ברקו (הליכוד):>
ואז אם יהיה עיקול, האם תהיה התראה?
<היו"ר ניסן סלומינסקי:>
אני מסביר מה צריך להיות.
<אלעזר שטרן – המחלקה המשפטית:>
שנייה, אסביר. לפי פקודת המיסים (גבייה) יש הליך ויש פרוצדורה של איך מפעילים כלים להליכי גבייה. ונדרשת התראה מכל מי שמפעיל את זה.
<ענת ברקו (הליכוד):>
זה לא קורה.
<אלעזר שטרן – המחלקה המשפטית:>
כולנו יודעים שיש קשיים כאלה ואחרים בהפעלה של הפקודה. יש גופים שמפעילים את זה בצורה יותר מסודרת, ובאמת הדברים עובדים שם בצורה יותר טובה, ויש גופים שמפעילים את זה בצורה פחות טובה, והדברים עובדים פחות טוב. אני רק מזכיר, שהוועדה כבר גם קיימה באמת דיון על הנושא של פקודת המיסים (גבייה) בחודש מרץ, ועל הקשיים שהפקודה מעוררת, ואיך אפשר לצמצם את השימוש בפקודה.
<היו"ר ניסן סלומינסקי:>
בעיני ראיתי רשות שהוציאה פעמיים לאותו אדם, נניח פעם ואחר כך עוד התראה. אז יש רשויות מסודרות, יש מקומות מסודרים. אולי יש כאלה שהם "חאפרים", לא יודע להגיד, אבל בעיקרון בפקודה זה מופיע שכן צריך. צורת המימוש היא סיפור.

<אלעזר שטרן – המחלקה המשפטית:>
יש גם קשיים אחרים בפקודה, זאת אומרת לא רק העניין של ההודעות.

<אורי מקלב (יהדות התורה):>
אפשר אבל לשאול את הבנקים, מדוע הנדיבות לב שלהם, שהם הסכימו במקום 21 – 19 שקלים? מה הביא אתכם למסקנה?
<ענת ברקו (הליכוד):>
זה מעורר תהיות.

<אורי מקלב (יהדות התורה):>
יש לי איזה מחשבה, אבל אני לא רוצה להגיד אותה סתם לפני שאני שומע מכם.
<רפי רוס:>
דודו רותם ז"ל פעם ישב פה בוועדה בתור היושב-ראש. ישב שם נציג "סלקום", והוא אמר: אני מצביע פה אחד. הוא החליט חמישה שקלים על מידע. ואז הוא אמר: תראו, הוועדה מחליטה פה אחד, אתם יכולים להתנגד, אין בעיה, אם יקבלו את ההתנגדות שלכם – יפה. זה בדיוק אותו דבר.
<היו"ר ניסן סלומינסקי:>
אסביר אולי משהו נוסף.

<רפי רוס:>
אנחנו נאלצים להסתפק, כי עדיף לי 19 מאשר כלום.
<היו"ר ניסן סלומינסקי:>
אורי, אסביר אולי משהו אחר. ההסכם שלהם זה הסכם פרטי בין הרשות המקומית לבנקים, זה לא מחייב אף אחד אחר. החוק מחייב את כולם. אז קודם כול, יכול להיות שאם הם יעשו את החשבון על ההפרש הזה של שקל וחצי, אבל מצד שני מגופים אחרים שהם לא מקבלים כלום, היום הם יקבלו 19 ומשהו, אז יכול להיות ששווה להם.
וחוץ מכל זה, אני לא בטוח, בהיכרותי את הבנקים ואת הכול, יכול להיות שגם אחרי החוק הם יכולים להגיע להסכם על תוספת מסוימת בגין מאמץ מיוחד. נראה אם זה ישתנה ההסכם הזה, או שימצאו עילות למה להשאיר עדיין את ההסכם הזה על גבו של - - - בגין מה שנקרא מאור פנים, לא יודע מה. אולי.
אבל אני אומר: גם בלי ההסבר הזה שווה לבנקים ללכת על חוק, אבל שמבטיח להם מכולם, מאשר ללכת עם הסכם פרטי, שמחר יכול להיות שמרכז השלטון המקומי - - -
<אורי מקלב (יהדות התורה):>
לא צריך להיות לא חוזה עתידות ולא נביא כדי לדעת בדיוק מה יקרה אחרי שנאשר 19 שקלים. הרשות המקומית לא תצטרך לשלם את זה אלא עכשיו כבר האזרח ישלם את זה, כמה עיקולים יהיו, איזה הגבלה, הם לא יגבילו את עצמם. אם אנחנו לא נעשה את ההגבלות האלה, אז כל הבנקים יקבלו את זה.
<ענת הר אבן:>
היום אפשר להשית - - - 
<אורי מקלב (יהדות התורה):>
לרשות המקומית לא יהיה שום עניין, מי שישלם את זה זה האזרח. אתה יודע מה שיהיה כאן עכשיו? אנחנו מבינים את הסדר גודל של כל חברות הביטוח?
<אהרון ברזל:>
צריך לתקן את החוק.
<אורי מקלב (יהדות התורה):>
ענת, תראי מה יקרה פה, תגידי את מה יקרה.

<ענת הר אבן:>
היום מותר כבר להשית על החייב שמונה שקלים, זה קבוע בתקנות. דווקא מה שאנחנו עושים היום - - -

<היו"ר ניסן סלומינסקי:>
הם רוצים להקל עליו. 
<אורי מקלב (יהדות התורה):>
אבל אנחנו לא מטומטמים. אנחנו יושבים פה, אנחנו לא מטומטמים.
<רן מלמד:>
לא, אתם לא מקילים עליו.

<אורי מקלב (יהדות התורה):>
הרשות משלמת לבנק הרבה יותר. אז מה היא מקבלת? שמונה שקלים. יש לה את הפער לשלם – היא לא תעשה את זה, ואז היא מגבילה את עצמה. אבל היום כשרק האזרח ישלם את זה, את יודעת מה שיהיה?

<היו"ר ניסן סלומינסקי:>
לא, אבל היום הוא משלם, האזרח משלם היום. היום האזרח משלם 21.

<רן מלמד:>
זה לא 21, אדוני, זה 21 כפול.
<היו"ר ניסן סלומינסקי:>
טוב, זה סיפור נפרד.

<רן מלמד:>
לא, אבל זה חלק ממה שאפשר לפתור.

<היו"ר ניסן סלומינסקי:>
רן, אי-אפשר אבל כל דקה שנחזור לנושא המרכזי.
<רן מלמד:>
אבל זה חלק ממה שאפשר לפתור, אדוני. תאר לך שהשיטה הייתה משתנה. אם השיטה הייתה משתנה - - - 
<היו"ר ניסן סלומינסקי:>
אבל הסברתי מהתחלה, שאני לא יכול דרך הנושא הזה לדון בכל הנושא של - - -
<רן מלמד:>
לא, אני לא מדבר על הכול, אני מדבר, אדוני, אם השיטה הייתה קצת שונה, כי הרי מדובר בשיטת מצליח.
<היו"ר ניסן סלומינסקי:>
אבל השיטה זה חלק מהשינוי הרדיקלי שצריכים לעשות בפקודת - - -

<רן מלמד:>
אבל שיטה שאומרת: אשלח בשביל 100 או 200 או 500 שקל לחמישה בנקים, ואקבל עיקולים בחמישה בנקים על ה-500 שקל. בסוף ייתכן שאקח מאחד מהבנקים, אבל הבן-אדם יצטרך לשלם 19 כפול 5. אז השיטה צריכה להיות אחרת, למשל שישלחו לבנק אחד.
<היו"ר ניסן סלומינסקי:>
ואם בבנק שמה אין כלום? אז יתחילו לשלוח לאחר? כל יום לבנק אחר?

<רן מלמד:>
אדוני, הבנקים טוענים, ויש לנו את זה גם כתוב, שהם תוך פחות מ-24 שעות יכולים לתת לך תשובה אם יש חשבון או אין חשבון.

<היו"ר ניסן סלומינסקי:>
אז מה יעשו?

<רן מלמד:>
זה אומר שאתה יכול לקחת חמישה ימים, ובמשך שבוע במדורג לשלוח כל פעם - - -

<היו"ר ניסן סלומינסקי:>
אתה יודע מה המשמעות של נניח 10,000,000 או יותר כפול 5 עכשיו. אתה יודע מה המשמעות של זה?
<רן מלמד:>
אז אתה מעדיף במקום זה - - - 

<היו"ר ניסן סלומינסקי:>
לא, אני אומר: צריכים למצוא פתרון, אבל זה לא הפתרון שאתה אומר, להתחיל באופן אקראי לשלוח לזה, ואם לא לשלוח לזה, ולשלוח לזה. אחר כך תתחיל עם חברות הביטוח.
<רן מלמד:>
אז שהתקנה תראה איך מותר לך לקחת על עיקול ממשי פעם אחת ולא 19 כפול - - -

<אורי מקלב (יהדות התורה):>
ישלחו לכולם - - - והאחרים לא ישלמו.

<היו"ר ניסן סלומינסקי:>
אורי, אז מה שאמרתי, צריכים לעשות שינוי רדיקלי.

<ענת ברקו (הליכוד):>
למה לא? יעשו קופה על האזרחים.
<היו"ר ניסן סלומינסקי:>
אני לא יכול לעשות את זה עכשיו.

<אורי מקלב (יהדות התורה):>
- - - לאשר את זה בלי שאתה - - -

<היו"ר ניסן סלומינסקי:>
רגע, בוא נחשוב מה עושים.

<ענת ברקו (הליכוד):>
ולמה שהרשות לא תשתתף בתהליך? למה שזה יושת רק על החייבים? אם נאמר העירייה רוצה לגבות חוב מהסוג הזה, למה שחלק מה-19 שקלים הללו לא יהיו משולמים - - -
<היו"ר ניסן סלומינסקי:>
למה העירייה צריכה ולא בעל החוב? הוא לא משלם את החוב.
<ענת ברקו (הליכוד):>
גם בעל החוב וגם היא.

<היו"ר ניסן סלומינסקי:>
מה פירוש? הוא הרי בעל החוב, הוא צריך לשלם, הוא גורם להוצאות. אסור לנו לשכוח שבסוף - - -
<ענת ברקו (הליכוד):>
אבל לא יעשו אולי תהליכים מיותרים, כי אין להם - - -
<היו"ר ניסן סלומינסקי:>
לא, אז זה צריכים לסגור, אבל לא בדרך הזאת.

<ענת ברקו (הליכוד):>
- - - באופן גורף לפגוע באזרחים.
<היו"ר ניסן סלומינסקי:>
לא בדרך הזאת. רק שנייה, תנו לי רגע לחשוב מה אנחנו עושים. מצד אחד, אני מפחד שאם נאשר, אז אנחנו מתקדמים קדימה למימוש של הפקודה בצורה הלא טובה שאנחנו רואים אותה. מה זה, זה חוק?
<אלעזר שטרן – המחלקה המשפטית:>
תקנות.

<היו"ר ניסן סלומינסקי:>
תקנות. ומי חתום עליהן?

<קריאה:>
שר האוצר.

<היו"ר ניסן סלומינסקי:>
האוצר?

<אלעזר שטרן – המחלקה המשפטית:>
כן, האוצר.

<היו"ר ניסן סלומינסקי:>
אחר כך זה כבר לא בידינו, אם נאשר אותה בלי שקבענו - - -
<ענת הר אבן:>
אבל אין קשר בין הדברים.
<היו"ר ניסן סלומינסקי:>
לא, יש קשר, כי אני כן רוצה לוודא. עד היום זה 8 שקלים, עכשיו אני הולך להעלות את זה ל-19 שקלים.
<ענת הר אבן:>
או 2 שקלים.
<היו"ר ניסן סלומינסקי:>
כן. אבל אם אני לא מבטיח אפילו מינימום, שבמקום לשלוח נניח ל-30 גופים – 15 בנקים ועוד שאר חברות הביטוח, ואז להעמיס אם תפסו, הרי בדרך כלל לכל אדם יש את זה בביטוח, ואז יכול להיות שבסוף כאן יתגלגלו סכומי עתק על האיש. כל זמן שלא מצאנו איזשהו הליך שמבטיח לי שבסוף זה יהיה אחד, ורק גלגול אחד יהיה על האיש. הרי עזבי אותך, מחר הרשות מוציאה ל-15 הבנקים – ולכמה חברות ביטוח יש?
<נסים מזרחי:>
13.
<היו"ר ניסן סלומינסקי:>
סך הכול נניח 30 גופים. ונניח יש לו, לאיש יש, אז הוא יכול לשלם 30 כפול 19. זה מתחיל להיות סכומים שזה יכול להיות הרבה יותר גבוה מכל החוב שלו.
<ענת ברקו (הליכוד):>
הפרוצדורה הופכת להיות גם חוב.

<ענת הר אבן:>
גם הרשויות לא רוצות להוציא כסף טוב על כסף רע.
<היו"ר ניסן סלומינסקי:>
למה כסף טוב?

<ענת ברקו (הליכוד):>
אבל הן לא מוציאות כלום, וצריך להוציא.

<ענת הר אבן:>
כי להוציא היום כסף על העיקולים זה להוציא כסף טוב על חוב. זה נקרא להוציא כסף טוב - - -
<היו"ר ניסן סלומינסקי:>
לא משנה, אבל הם מעקלים, האיש עכשיו בבעיה. תמיד ברגע שיעקלו הוא ירוץ וישלם גם את החוב וגם את העלויות של העיקול הוא ישלם.
<ענת הר אבן:>
הלוואי וכולם היו משלמים.

<היו"ר ניסן סלומינסקי:>
לא, חלק גדול מהאנשים - - - 

<ענת הר אבן:>
אנשים נכנסים לפשיטות רגל ולחדלות פירעון.
<היו"ר ניסן סלומינסקי:>
לא, יש. חלק גדול מהאנשים - - -

<ענת הר אבן:>
אין להם.
<היו"ר ניסן סלומינסקי:>
אם אין להם אז אין להם.

<ענת הר אבן:>
חלק גדול מהאנשים מתנהלים היום ביתרת חובה כל הזמן.
<היו"ר ניסן סלומינסקי:>
אבל שוב, יש חלק גדול שיש להם. חוב על חניה, עזבי, חוב על חניה. לא פשיטות רגל, כל אדם. יש חניה, אדם נורמטיבי, יש לו גם רכב, יש לו הכול. את מטילה עליו, הוא חושב שבכלל לא מגיע לו והוא חנה טוב. ברגע שמעקלים לו והכול, הוא ירוץ ישלם, ויתחנן: קחו אפילו כפול, העיקר תשחררו לי את הרכב, או תשחררו לי או תשחררו לי את כל הדברים האחרים. אנשים הרי נמצאים במצוקה ברגע שאת מעקלת.
שלא לדבר על זה שאם יש לו עסק, בכלל שישמעו באיזה מקום, עוד יהיה כתוב שעיקלו להוא – אף אחד לא יודע למה עיקלו, אם בגלל חוב של חניה – עיקלו לו את זה, למחרת כל כך הרבה דברים יכולים לקרות לגוף הזה: המניות שלו בבורסה יכולות לרדת, כל מיני דברים שאנחנו לא מדמיינים שיכולים לקרות. ברגע שמישהו שומע: רגע, עיקלו לו – הוא לא יודע שעיקלו לו בגלל דוח של 100 שקל.
אני אומר: יש כאן הרבה תהליכים לא טובים.

<ענת הר אבן:>
אי אישור התקנות היום לא יגרום לזה שאנחנו כגופי גבייה נפסיק לשלוח עיקולים. אנחנו נמשיך.
<היו"ר ניסן סלומינסקי:>
אבל לא מדובר רק עלייך, לא מדובר עלייך. יש לי בעיה, אני אומר, שאתם בסדר, ולכם הייתי מוכן לאשר את זה, כי אתם גם עושים בקרה יותר וכו'. אבל אני אומר: הדילמה שלי זה שאם אני מאשר את זה, הרחקתי את היכולת שלנו לפתור את הסבך הזה עוד צעד אחד, הרחקתי כשכבר יש תקנות חתומות על-ידי שר האוצר, וכוחנו כבר דל באותו רגע לגבי זה.
מצד שני, אם לא אאשר את זה, אז תהיה בעיה שממשיכים לגבות רק את השמונה שקלים, ויש כאן הפסדים וכו' וכדומה מה שנקרא לבנקים ולגופים, שגם את זה אני לא רוצה להעמיס עליהם. אני בדילמה מה לעשות עכשיו.
<אורי מקלב (יהדות התורה):>
מה זאת אומרת לגבי משרד האוצר?

<היו"ר ניסן סלומינסקי:>
לא, אם אני חותם על התקנות - - -

<אורי מקלב (יהדות התורה):>
הבנתי. אבל אם אנחנו לא חותמים על התקנות?

<היו"ר ניסן סלומינסקי:>
אז זה מה שאמרתי, אם אני לא חותם, אז ימשיכו לגבות שמונה שקלים.

<אורי מקלב (יהדות התורה):>
ואז?

<היו"ר ניסן סלומינסקי:>
ואז הבנקים וחברות הביטוח מפסידים מזה.

<ענת הר אבן:>
משמונה שקלים הם לא מפסידים.
<היו"ר ניסן סלומינסקי:>
לא, יש הפסד.

<אורי מקלב (יהדות התורה):>
אז מה שאני מציע, בוא נשלח להם – יש לי אינטרס, כדי שנאשר להם יותר.

<ענת הר אבן:>
משמונה שקלים הבנקים לא מפסידים. אנחנו בהוצאה לפועל רוצים לבוא לוועדה כדי להוריד את הסכום שעומד היום על תשעה שקלים לסכום יותר נמוך.
<היו"ר ניסן סלומינסקי:>
הם מפסידים.

<ענת הר אבן:>
לא, בשמונה שקלים הם לא מפסידים.
<אלעזר שטרן – המחלקה המשפטית:>
הם לא מפסידים, כי הם מקבלים שמונה שקלים גם כשאין לו.

<ענת ברקו (הליכוד):>
גם כשאין לו.

<רן מלמד:>
במקום השניים - - -

<היו"ר ניסן סלומינסקי:>
לא, ואז מתגלגל על החייב הרבה כסף.
<רן מלמד:>
אדוני, אבל צריך למשל לפנות לשר האוצר, כי הוא יכול להנחות את עבודת המחשוב בין רשות המיסים.
<היו"ר ניסן סלומינסקי:>
לא ככה דרך זה.

<נסים מזרחי:>
יש טעות בחישוב. אם יש 30 גופים וישלחו לכולם, אין מצב שהבן-אדם יחויב 19 כפול 30, כי יש לו חשבון בשני מקומות, מקסימום שלושה. על כל השאר הוא משלם רק 2 שקלים. את ה-19 הוא משלם רק על אותם שני מקומות.
<אורי מקלב (יהדות התורה):>
לא, עכשיו הוא משלם 8 שקלים.

<נסים מזרחי:>
ועכשיו, אם אתה עושה ממוצע של 19 כפול ה-10%, כמו - - - התשובות החיוביות בחברות הביטוח שאני יודע, ו-90% ב-2 שקלים, הממוצע הוא 3.70 שקלים, שזה הרבה יותר נמוך מה-8 שקלים שהיום הם מחייבים.
<אורי מקלב (יהדות התורה):>
אבל בוא, אתה אומר שורה אחת - -
<נסים מזרחי:>
אני מדבר על ממוצע כללי, האדם הבודד - - -
<אורי מקלב (יהדות התורה):>
- - אבל מצד שני, כבר אמרתי את זה, ואחזור ואגיד לך, כי אני מכבד אותך. מצד שני, מכיוון שהם צריכים לשלם לא רק שמונה שקלים אלא יותר – אלה שמבקשים את העיקול – ממילא הם היום מרסנים את עצמם, כפי שהוא אמר. אבל אם ניתן, נטיל את הכול, ולא משנה עכשיו כמה, על אותו אזרח, אז הם לא ירסנו את עצמם. מה יהיה הבלם לכל התהליך הזה?
<ברק מעתוק:>
זאת המטרה של החוק.
<אורי מקלב (יהדות התורה):>
מאה אחוז, אבל מי שישלם את זה זה האזרח.

<ברק מעתוק:>
אבל התביעה תהיה יותר – אני רוצה לחדד משהו.
<אורי מקלב (יהדות התורה):>
לא, אבל היום יש גופים שמרסנים את עצמם. לא קשור לשום דבר, לא קשור לעמלה, צריך לעשות איזה סדר בעניין הזה. כולם מקבלים. אתם יודעים את הבעיה, וצריך לעשות את זה, מישהו צריך להרים את הכפפה הזאת.
<ברק מעתוק:>
כמו שאמרנו, הצגנו כאן את המרכז לגביית קנסות, ואתייחס לנתונים שלהם. בהנחה של 17,000,000 עיקולים בשנה, אנחנו מדברים בהנחה של 8 שקלים, מה שמתקיים היום, 8 שקלים פר עיקול, לא חשובה התוצאה בין אם אין חשבון, בין אם יש חשבון, אנחנו מדברים על סדר גודל של 136,000,000 שקל בשנה שמשלמים כיום.
<אורי מקלב (יהדות התורה):>
אתה אומר: 8 כפול 17?

<ברק מעתוק:>
כן.

<אלעזר שטרן – המחלקה המשפטית:>
שזה מגולגל על החייבים.

<ברק מעתוק:>
אם נעבור לשיטה של אין חשבון – 2 שקלים, ויש חשבון – 19 שקלים, התשלום הכולל יהיה בסביבות כ-72,000,000 ש"ח, קרי החיסכון השנתי כאן הוא 64,000,000 ש"ח.
<אורי מקלב (יהדות התורה):>
לאזרח?
<ברק מעתוק:>
כן, לאזרח, זה בסוף מושת על החייב. בהינתן שכמות הבקשות תהיה אותו דבר. נכון, ייתכן שכמות הבקשות תעלה, אבל מנגד גם הגבייה תעלה, וזאת המטרה. אז אם אנחנו לוקחים את הנתונים הקיימים, עבור המרכז לגביית קנסות מדובר על חיסכון של 64,000,000 ש"ח. אתם משום מה מקבילים את ה-8 ל-19, וצריך להבדיל בין הדברים.
<היו"ר ניסן סלומינסקי:>
לא, לגביהם אני יודע. יש לי בעיה - - -

<ברק מעתוק:>
ה-2 ו-19 מקביל לתשלום אחיד של 4.2. כלומר, צריך להשוות עבור המרכז לביית קנסות.
<היו"ר ניסן סלומינסקי:>
כן, אמרנו. זה אני יודע, היא כבר אמרה מראש, שזה יהיה 50% מבחינתם.

<ברק מעתוק:>
כן, אבל בדיון היה נראה כאילו זה לא ברור.

<היו"ר ניסן סלומינסקי:>
זה כן, אבל אם הייתי יכול לעשות תקנות כרגע רק בשבילם זה היה מקל עלי, אבל אני לא יכול לעשות. כרגע אני לא יכול, כי בתקנות אני לא יכול לשנות. בחוק אני יכול לשנות, ולהכניס את זה או את זה. בתקנות של השר אני לא יכול לשנות, צריך להחזיר לו והוא צריך לשנות. אז זה סיפור קצת. כן, רן.
<רן מלמד:>
שני דברים קטנים.

<היו"ר ניסן סלומינסקי:>
קצר.

<רן מלמד:>
דבר ראשון, אני חושב שיש צדק גדול בדבריך בזה שאי-אפשר לאשר את התקנות, בגלל שיש בעיה מאוד מאוד גדולה עם הגופים שהם לא המרכז לגביית קנסות. ולכן אני חושב שצריך לחכות עם התקנות, ובינתיים עוד לא לאשר אותן עד שהן יתוקנו.
הדבר השני, אני חוזר לנושא איגוד חברות הביטוח, שלצערי הרב מטעה בצורה משמעותית את כולכם פה, כי הסיכוי שלמישהו יהיה חשבון כלשהו ביותר מחברת ביטוח אחת, ואפילו יותר משתיים ושלוש או ארבע, הרבה יותר גדול מאשר שיהיו לו יותר מחשבון בנק אחד. אנשים עוברים מקומות עבודה, פותחים להם בכל מקום חשבון.
ולכן אני חוזר עוד פעם ומבקש, שתהיה פנייה של הוועדה לשר האוצר, שיורה לאנשי רשות המיסים, ואנשי אגף הפיקוח על שוק ההון, ורשות ניירות ערך או כל מה שזה לא יהיה, לבנות ממשק של הנתונים, ובצורה כזאת חברות הביטוח בכלל לא צריכות להיות בתמונה, אפשר לחסוך הרבה מאוד כסף.
<אלעזר שטרן – המחלקה המשפטית:>
רן, הפתרון שלך מתאים רק למרכז ולרשות המיסים, אבל מה עם רשויות מקומיות?
<רן מלמד:>
מכיוון שהרשויות המקומיות נמצאות במצב שהן מקבלות את הנתונים כמעט אותו דבר כמו שרשות המיסים, אפשר לפתור גם את הנושא איתן.
<היו"ר ניסן סלומינסקי:>
דווקא אתה צריך להיות האחרון שירצה ליצור כמו מאגר, המאגר הביומטרי. עוד מעט תגיד לי שאתה גם בעד המאגר הביומטרי.
<רן מלמד:>
לא. אדוני, המאגר קיים.

<היו"ר ניסן סלומינסקי:>
זה ייצור עוד יותר את המאגר, ועוד להעביר לעוד יותר גופים, זה אני מפחד. אוקיי, אבל לא חשוב.

<רן מלמד:>
המאגר קיים.

<אורי מקלב (יהדות התורה):>
אם לסמוך על רן, יש לאותו חייב במספר חברות הביטוח. אז הם יקבלו את זה מהאוצר. מה יהיה אז? אבל האוצר יצטרך לכוון אותם לכיוון חברת ביטוח אחת?
<רן מלמד:>
לא.

<אורי מקלב (יהדות התורה):>
לא, הוא ייתן לו את הנתונים. מה יהיה כתוב בנתונים? שלפלוני אלמוני יש בחמש חברות חשבון.
<רן מלמד:>
יידעו בדיוק באיזה חברה יש. ואז אם רוצים להטיל עיקול, שולחים לאותה חברה.
<אורי מקלב (יהדות התורה):>
זה לא חברה אחת.

<רן מלמד:>
אבל עדיין ברגע שיטילו חמישה עיקולים לא צריכים לגבות על זה כסף, כי אין פה עבודה שנעשתה על-ידי חברת הביטוח.
<אהרון ברזל:>
זה דיון אחר.
<היו"ר ניסן סלומינסקי:>
לא, אבל תוודא שכל רשות מקומית תקבל את כל האינפורמציות על כל אדם ואדם, אתה יודע מה המשמעות?
<רן מלמד:>
אדוני, ואתה רוצה להתחיל רק במרכז לגביית קנסות?

<היו"ר ניסן סלומינסקי:>
לא, הם זה לא בעיה שלי.
<רן מלמד:>
אדוני, אתה רוצה להתחיל רק במרכז לגביית קנסות, אז תתחיל במרכז לגביית קנסות.
<היו"ר ניסן סלומינסקי:>
הם לא הבעיה שלי, אבל אני לא יכול לשנות. טוב, שאול.

<רן מלמד:>
אז תתחיל במרכז לגביית קנסות.

<שאול כהן:>
ענת רצתה להגיד משהו.

<היו"ר ניסן סלומינסקי:>
אה, ענת, רצית להוסיף משהו?

<ענת הר אבן:>
לא, שהוא צודק עם המסלקה לגביית קנסות. אנחנו מנסים לקדם את זה, זה נושא שידוע לנו ואנחנו רוצים לקדם אותו.
<רן מלמד:>
כן, אבל את יודעת, זה תמיד לוקח המון זמן עד שעושים - - -
<היו"ר ניסן סלומינסקי:>
טוב. כן, שאול.

<שאול כהן:>
אני רק חושב שמה שהיושב-ראש אמר במהלך הוועדה בנוגע לזה שיש פה אומנם שני הליכים שהם לא מסתדרים, אבל אי-אפשר, לעניות דעתי, לעצור איזשהו הליך, שאמור לחול על גופים שכן פועלים בצורה תקינה. אם יש פה גופים, שחושבים שהם צריכים לפעול בצורה אחרת, והוועדה כבר התחילה בתהליך במרץ, והבנתי שאמורים לבחון מה אפשר להוציא מגדר הפקודה, מה אי-אפשר להוציא מגדר הפקודה, זה אמור להיות הליך נפרד מקביל. אני לא בטוח שדווקא התקנות הן אלו שימנעו את המשך התהליך. זאת ההערה.
<היו"ר ניסן סלומינסקי:>
טוב. בוא נאמר ככה: יכול להיות שמה שאתה אומר זה צודק, ואין קשר בין שני ההליכים האלו. ויכול להיות שההיפך, ההליך שאם נאשר אותו היום, הוא רק יחסוך וכו'. אני עוד לא סגור בעמדתי, פשוט קשה לי לרדת לעומק כרגע תוך כדי דיון עד הסוף, לראות מה ההשלכות של אם נאשר את זה עכשיו, מה ההשלכות לנושא הבעייתי הגדול. כשאני לא מדבר רק על המרכז לגבייה, אני מדבר על כל הגופים האחרים. ואני לא סגור בזה, ואני לא בטוח שאנחנו בשלים.
אז מה שאעשה, לא נאשר את זה כרגע. נעשה עוד ישיבה, ואת הישיבה הבאה לא צריכים לעשות בעוד חמש שנים. בינתיים קצת נתבשל, נחשוב על זה, אתם תחשבו על זה, חברי יחשבו, וננסה לראות. באמת אני מפחד להתלות את התקנות האלה בפתרון הכולל, כי על הפתרון הכולל תהיה מלחמת עולם. זה יכול להיות, וזה יכול להימשך שנים. יכול להיות, ויכול להיות שלא. יש איזה בשלות מסוימת, ומדברים על זה המון בין הח"כים, אבל כבר ראיתי מלחמות עולם וכל זה.
אז לא בטוח שנתלה את זה בזה, אבל אני רוצה להיות משוכנע שהאישור הזה לא פוגע בזה ולא גורם לתקלות יותר גדולות. כי נכון של פניו זה נראה, לפחות אצלכם, שכאילו מבחינת גם החייב עצמו, האישור הזה רק יקל עליו בסוף, שהוא ישלם פחות. אולי. אני לא יודע, אני לא שלם מה קורה לגבי הגופים האחרים, אם זה יקל עליו או לא יקל. אבל אני לא עושה את החוק, התקנות הן לא רק עליכם. אז אני צריך עוד להיות הרבה יותר שלם עם זה.
ודבר שני, לראות שזה לא פוגע, או מה ההשלכות של זה בהקשר של החוק עצמו. לא נתלה את זה סופית, אבל לא – אז לכן אני חושב שנצטרך לעשות עוד ישיבה שכולנו נחשוב.
<אורי מקלב (יהדות התורה):>
חלק מהתהליך, לייעל אותו בנושא העיקולים, למה זה צריך להיות איזה שינוי סדרי בראשית?
<היו"ר ניסן סלומינסקי:>
לא. יכול להיות.

<אורי מקלב (יהדות התורה):>
אבל לא צריך את כל ההסדרה של כל העיקולים, כי אחרת זה הרבה זמן. אבל אם ניקח את החלק הזה - - - איך זה נעשה מול בנק אחד - - -
<היו"ר ניסן סלומינסקי:>
יכול להיות. בגלל זה אני רוצה לחשוב. אורי, זה מה שאני אומר, אין לנו יכולת לעשות את זה עכשיו הרי.

<אורי מקלב (יהדות התורה):>
זה ברור.
<היו"ר ניסן סלומינסקי:>
אז לכן אמרתי: אני רוצה שנחשוב. אמרתי, יכול להיות שלא נתלה את זה לגמרי בשינוי הטוטלי. אני רוצה אבל מה כן לעשות. ושוב, יכול להיות שזה לא דרך תקנות, זה שינוי החוק. גם אם אני רוצה למצוא נהלים אחרים יכול להיות שזה שינוי בחוק, לא בתקנות אולי. לא יודע.
<אורי מקלב (יהדות התורה):>
הבנקים יכולים להרים את הכפפה הזו, ולהגיש איזו הצעה בעניין הזה, לייעל את התהליך?
<היו"ר ניסן סלומינסקי:>
לא יודע, זה בנקים וחברות הביטוח. זה הכול ביחד.
<שירה אוחיון:>
נראה שזה דווקא הרשויות המקומיות.
<אלעזר שטרן – המחלקה המשפטית:>
זהו, זה פחות הבנקים. הבנקים מסכימים כי הם מקבלים את - - -

<אורי מקלב (יהדות התורה):>
נכון, הם מקבלים. אבל איך אפשר לייעל את הדבר הזה, שלא יהיו צריכים לעבוד מול חמישה בנקים? אני מקבל את מה שאמר היושב-ראש, שאי-אפשר היום לזה, מחר לזה. אז בסדר, זה מגיע בבת אחת. 

<היו"ר ניסן סלומינסקי:>
בוא נחשוב על זה. נחשוב, נעשה ישיבה.

<אורי מקלב (יהדות התורה):>
- - - שאצלו היתרה הכי גדולה, אצלו רוב הפעולות. בעידן המחשב אל המחשב אפשר למצוא מי הבנק המוביל בשלב הזה מאחרים.
<אהרון ברזל:>
זה המדינה צריכה להחליט.
<היו"ר ניסן סלומינסקי:>
שזה אפשר, אבל אני מפחד לתת את האינפורמציות האלה לגופים חיצוניים. אתה מבין מה זה שרשות מקבלת?
<אורי מקלב (יהדות התורה):>
לא, את הרעיון.

<היו"ר ניסן סלומינסקי:>
לא, אבל אם רשות תקבל, ועוד תעביר את זה לחברת הגבייה הפרטית שלה, זה סוף העולם שלנו.
<אורי מקלב (יהדות התורה):>
איך התהליך צריך להיות, שמגישים עיקול מהרשות המקומית?
<היו"ר ניסן סלומינסקי:>
אז בוא נחשוב על זה.

<אורי מקלב (יהדות התורה):>
עזוב רגע את חברות הביטוח – חמישה בנקים, אנחנו גם חוששים שכל בנק צריך לבדוק, אם יש בנק אחד שעיקר פעילותו. איך נזהה את הבנק ששם יש את פוטנציאל הגבייה?

<היו"ר ניסן סלומינסקי:>
אז רשות המיסים אמרה לך איך. היא יודעת. יש לה עסק אתו, היא הולכת לאותו בנק, נניח.
<אורי מקלב (יהדות התורה):>
אדוני היושב-ראש, 87% ממה שהיא יודעת - - -

<היו"ר ניסן סלומינסקי:>
לא, רשות המיסים אמרתי, לא מרכז הגבייה.
<אורי מקלב (יהדות התורה):>
אבל לפעמים יכול להיות שהכסף נמצא דווקא בחשבון שלא פעיל. זה לא ראיה, אדוני היושב-ראש.

<היו"ר ניסן סלומינסקי:>
רק שנייה. כן, לא דיברת עד עכשיו. יש לך 20 שניות. פשוט ב-12:00 אני צריך להתחיל.

<שירה אוחיון:>
עורכת-דין שירה אוחיון ממשרד האוצר. נראה לי שמה שמטריד את כולם פה זה מה קורה, ואיך הגענו ל-87% שבהם בעצם אין חשבון ואין מה לעקל.
<היו"ר ניסן סלומינסקי:>
וזה בגוף הכי מסודר.

<שירה אוחיון:>
לא, זה 87% לכולם.
<היו"ר ניסן סלומינסקי:>
לא, רק המרכז לגבייה.

<ענת הר אבן:>
- - - משקף עבודה שנעשתה על 17,000,000 עיקולים בהוצאה לפועל. זה מייצג מגוון מאוד מאוד רחב.
<היו"ר ניסן סלומינסקי:>
כן, אבל אני אומר: זה אצלכם. זה רק מרכז הגבייה.
<אורי מקלב (יהדות התורה):>
בהתנהלות אולי של המרכז מול ההוצאה לפועל, אבל לא של כולם.
<שירה אוחיון:>
בדיון הבא חשוב שהגופים המרכזיים שפועלים מכוח הפקודה, שזה הביטוח הלאומי, רשות המיסים, המרכז לגבייה והרשויות המקומיות, יציגו בעצם את הנוהל, את שיטת העבודה שלהם להטלת עיקולים. ושנבין ונלמד אם יש עם זה בעיות.
<היו"ר ניסן סלומינסקי:>
הנוהל, או שאנחנו נקבע להם נוהל.

<שירה אוחיון:>
זה ניכר שהן מאוד חסרות פה, הרשויות המקומיות. חשוב שהן יגיעו לדיון הבא.
<היו"ר ניסן סלומינסקי:>
נכון.

<שירה אוחיון:>
נראה לי שאם נגיע להבנה איך פועל המנגנון הזה, אז יהיה לנו גם קל יותר לאשר את התקנות האלה, שבסופו של דבר כולנו מסכימים שהן משיתות סכומים פחותים יותר על החייב.
<היו"ר ניסן סלומינסקי:>
טוב, בסדר, מאה אחוז. בכל אופן, לא נסיים. רק התחלנו את הדיון, נמשיך אותו. בינתיים כל אחד מהגופים שפה שמע. אנחנו נחשוב, אתם תחשבו איך אפשר להקל, וניפגש באמצע כמו שאומרים.
<הישיבה ננעלה בשעה 12:01.>

